text:
BANTAY, Ilocos Sur – Nagsasaruno ti pannakabansag ti tallo a bus nga agbibiahe ditoy probinsia itay nabiit.
Nabansag ti dua a bus ti Partas Transportation ken ti Viron Trans iti nagsisina nga insidente itay nabiit iti San Esteban, Santiago ken daytoy nga ili.
Iti immuna nga insidente, nagpulong ni Gene Ganutan, 39, residente ti Barangay Aggay, Bantay, Ilocos Sur a nabansag ti minanehona a Partas bus, addaan plaka a NXV-625, bayat ti panagdaliasatda iti national highway a sakup ti Barangay San Pablo, San Esteban, Ilocos Sur.
Segun iti drayber, dagiti naglugan iti traysikel a nasabatda ti nangbansag iti luganna a nakabuongan ti kannigid a tawa daytoy.
Iti pulongna iti polis, agdaldaliasat ti lugan iti national highway iti nasao a barangay idi nasabetda ti traysikel ket bigla lattan a binansag dagiti naglugan ti bus.
Nagpulong met ni Marcos Mercado, residente iti Teppeng, Sinait, Ilocos Sur a nabato ti Partas a minanehona, addaan plaka CVJ-815 ken body number 8828, iti Barangay Caburao, Santiago, Ilocos Sur.
Segun iti drayber, dua a lalaki ti nangbansag iti luganna a nakabuongan met ti sarming a tawana.
Kabayatanna, nagpulong iti polis ti drayber ti Viron Transit a naammuan laeng iti nagan a Lito a nabansag ti luganna bayat ti panagdaliasatda iti kalsada nasional iti Bulag East, Bantay, Ilocos Sur a nakaburakan ti sango a sarming a tawa ti lugan.
Awan pay ti natiliw dagiti polis a nangisayangkat kadagiti panagbansag. (Karaman ti report ni Danny Antalan)


c: text/html

text:
Pagsasao a Persiano
Ti Persiano[3] (فارسی, IPA: [fɒːɾˈsiː]) ket maysa nga Irani a pagsasao iti uneg ti Indo-Irani a sanga iti pagsasao nga Indo-Europeano. Naipangpangruna daytoy a maisasao idiay Iran, Apganistan, Tajikistan ken dagiti pagilian a naipakasaritaan babaen ti Persiano nga impluensia. Ti pagsasao a Persiano ket naidasig a panagtultuloy iti Tengnga a Persiano, ti opisial a relihioso ken literario a pagsasao iti Sasanida a Persia, a daytoy met ket panagtultuloy iti Daan a Persiano, ti pagsasao iti Persiano nga Imperio iti Akemenida a panawen.[4][5] Ti Persiano ket maysa a plurisentriko a pagsasao ken dagiti gramatikona ket kapadpada kadagiti adu a kontemporario a pagsasao ti Europa.[6]Natawtawagan daytoy iti Persiano ket gapu iti taudanna manipud ti kapitolio ti Akamenida nga imperio, ti Persis (Fars wenno Pars) isu a nakaalaan ti nagan a Persiano (Farsi wenno Parsi).
Adda dagiti agarup a 110a riwriw nga agsasao iti Persiano iti sangalubongan, a ti pagsasao ket addaan iti opisial a kasasaad idiay Iran, Apganistan ken Tajikistan. Para kadagiti napalabas a siglo ti Persiano ket prestihion a kultural a pagsasao kadagiti sabali a rehion iti Akinlaud nga Asia, Sentral nga Asia, ken Abagatan nga Asia babaen dagiti nadumaduma nga imperio a naibatay kadagita a rehion.[7]
Ti Persiano ket addaan iti adu nga (kangrunaan iti leksikon) impluensia kadagiti kaarruba a pagsasao, a naisangayan ti Sasao a Turko idiay Sentral nga Asia, ti Kaukaso, ken Anatolia, dagiti kaaruba nga Irani a pagsasao, ken ti pay Armenio, ken Sasao nga Indo-Aryan, a naipangpangruna ti Urdu. Daytoy ketnakaited pay ti impluensia iti Arabiko, a naisangayan ti Bahrani nga Arabiko,[8] bayat a nagbulbulod met ti bokabulario manipud iti daytoy kalpasan ti Muslim a panagrukma ti Persia.[9][6][10][11][12][13]
Daytoy ket addaan iti atiddog a pakasaritaan iti literatura iti porma iti Tengnga a Persiano sakbay ti Islam, ti Persiano ket isu idi ti immuna a rimmuar a pagsasao ti sibilisasion ti Muslim babaen ti monopolia ti Arabiko iti panagsurat, ken ti panagsurat iti daniw iti Persiano ket naipundar a kas tradison ti korte kadagiti adu nga akindaya a korte.[7] Dagiti naindayegan nga obra ti Persiano a literatura ket ti Shahnameh ni Ferdowsi, dagiti obra ni Rumi, Rubaiyat ni Omar Khayyam, Divan ni Hafiz ken dagiti daniw ni Saadi.
Dagiti nagibasaran[urnosen | urnosen ti taudan]
- ^ Iran, 41.282 M (53%) – 50.629 M (65%) Loc.gov, Apganistan, 14.917 M (50%), Tajikistan, 6.094 M (79.9%), Uzbekistan, 1.237 M (4.4%)
- ^ Windfuhr, Gernot. Dagiti pagsasao iti Iran. Routledge. 2009. p. 418.
- ^ Rubino, Carl Ralph Galvez (2000). "Persiano". Ilocano Dictionary and Grammar: Ilocano-English, English-Ilocano. University of Hawaiʻi Press. p. 454. ISBN 978-0-8248-2088-6.
- ^ Ulrich Ammon, Norbert Dittmar, Klaus J. Mattheier, Peter Trudgill, "Sociolinguistics Hsk 3/3 Serie Tomo 3 iti Sosiolinguistiko: Internasional a Kuardenio iti Siensia ti Pagsasao ken Kagimongan", Walter de Gruyter, 2006. Maika-2 nga edision. pg 1912. Naala: "Tengnga a Persiano, makunkuna pay a Pahlavi ket dagus a panagtultuloy iti daan a Persiano, ken inus-usar a kas ti naisurat nga opisial a pagsasao iti pagilian." "Nupay kasta, kalpasan ti Muslim panagrukma ken ti panakarebba iti Sassanid, ti Arabiko ket nagbalian a kaaduan a pagsasao iti pagilian ken ti Pahlavi ket naawanan ti kinapangruna, ken grado a sinukan babaen ti Dari, maysa a nadumaduma a Tengnga a Persiano, nga adda ti adu a binulod nga elemento manipud ti Arabiko ken Parto."
- ^ Skjærvø, Prods Oktor (2006). Ensiklopedia Iranika,"Iran, vi. Dagiti pagsasao nga Irani ken sinuratan, "baro a Persiano, ket isu "ti naggappuan iti Tengnga a Persiano" ken isu ti "opisial a pagsasao iti Irani nga estado kadagiti napalabas a siglo", a dagiti dadduma a saan a Persiano nga Irani a pagsasao ti "asideg a panakaibagian ket narigat a maipatakder" ti nagbaetan dagiti nadumaduma (Tengnga ken Moderno) nga agpan g. Moderno a Yaḡnōbi ket tagikua ti isu met laeng a a dialekto a grupo a kas ti Sogdian, ngem daytoy ket saan a dagus a nagtaudan; ti Baktriano ket mabalin nga asideg a maikabagian iti moderno a Yidḡa ken Munji (Munjāni); ken Wakhi (Wāḵi) a tagikua ti Khotanese."
- ^ a b Richard Davis, "Persian" iti Josef W. Meri, Jere L. Bacharach, "Mediebal nga Islamiko a Sibilisasion", Taylor & Francis, 2006. pp. 602–603. "Ti gramatika iti Baro a Persiano ket kapadpada kadagiti adu a kontemporario a pagsasao ti Europa."Ti kapadana pay, ti bugas a bokabulario iti Persiano ket agtagtaginayon a naala manipud ti Pahlavi.
- ^ a b Encyclopædia Britannica: Persian literature, naala idi Septiembre 2011.
- ^ Dialect, Culture, and Society in Eastern Arabia: Glossary. Clive Holes. 2001. Page XXX. ISBN 90-04-10763-0
- ^ Lazard, Gilbert 1975, "The Rise of the New Persian Language" in Frye, R. N., The Cambridge History of Iran, Vol. 4, pp. 595–632, Cambridge: Cambridge University Press. "The language known as New Persian, which usually is called at this period (early Islamic times) by the name of Dari or Farsi-Dari, can be classified linguistically as a continuation of Middle Persian, the official religious and literary language of Sassanian Iran, itself a continuation of Old Persian, the language of the Achaemenids. Unlike the other languages and dialects, ancient and modern, of the Iranian group such as Avestan, Parthian, Soghdian, Kurdish, Balochi, Pashto, etc., Old Persian, Middle and New Persian represent one and the same language at three states of its history. It had its origin in Fars (the true Persian country from the historical point of view) and is differentiated by dialectical features, still easily recognizable from the dialect prevailing in north-western and eastern Iran."
- ^ Lazard, Gilbert, "Pahlavi, Pârsi, dari: Les langues d'Iran d'apès Ibn al-Muqaffa" in R.N. Frye, Iran and Islam. In Memory of the late Vladimir Minorsky, Edinburgh University Press, 1971.
- ^ Nushin Namazi (24 Nobiembre 2008). "Persian Loan Words in Arabic". Naala idi 1 Hunio 2009.
- ^ Classe, Olive (2000). Encyclopedia of literary translation into English. Taylor & Francis. p. 1057. ISBN 1-884964-36-2.
Since the Arab conquest of the country in 7th century AD, many loan words have entered the language (which from this time has been written with a slightly modified version of the Arabic script) and the literature has been heavily influenced by the conventions of Arabic literature.
- ^ Ann K. S. Lambton, Persian grammar, Cambridge University Press 1953. "The Arabic words incorporated into the Persian language have become Persianized".

robotstxt: allowed

filter: keep


text:
1810
Ti 1810 ket maysa a kadawyan a tawen a nangrugi iti aldaw ti Lunes iti kalendario a Gregoriano ken ti kadawyan a tawen a nangrugi iti aldaw ti Sabado iti nabunbuntog iti 12 nga aldaw a kalendario a Huliano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Marso 1[1] – Frédéric Chopin, Polako a kompositor ken pianista (pimmusay 1849)
- Marso 2 – Papa Leon XIII, naipasngay a kas ni Vincenzo Gioacchino Raffaele Luigi Pecci (pimmusay 1903)
- Hulio 5 – P. T. Barnum, Amerikano a politiko ken negosiante (pimmusay 1891)
Dagiti nagibasaran[urnosen | urnosen ti taudan]
- ^ Ti rehistro ti pannakabunyag ket mangited iti Pebrero 22; kitaen ti Frédéric Chopin para kadagiti salaysay.
Dagiti akinruar a silpo[urnosen | urnosen ti taudan]
Midia a mainaig iti 1810 iti Wikimedia Commons


text:
Ayanan Dagidi Kari?
August 4, 2010 Leave a comment
Ti kari ket sagrado.
Ti kari ket masapul a matungpal, tungpalen ken aramiden.
Ti kari ket saan laeng a sao, no di ketdi aramiden.
No isaom, aramidem.
Nalpasen ti kayat dagiti nagadu a mayat nga agserbi. Nalpasen ti panawen a panagpili ti agserbi ti kaadduan, ti komunidad, ti gimong. Napilin ken situtugawdan.
Dagidi nanumo a kakabsat, addi, mamanong, nananang, mamanang ket madaydayawdan. Isudan ti madaydayaw a mayor, ti madaydayaw a bise mayor ken dagiti madaydayaw a konsehal ti ili. Saandan a nanumo ken mapatakder payen ti tao nga agpalakpak no kastan a sumungadda ti tallaong.
“Pasungadantayo man ti nabara a palakpak ti madaydayaw a mayortayo!”
“We are acknowledging the arrival of our Honorable….!”
Nalpasen daydi panawen a dagiti agngayangay a politiko ket kaslada man aglako ti nalaes a bulilit, galunggong, nga agsursor uray no sadino a sulinek a paset ti masakupanda basta laeng adda botante.
“Dumanonkami man apo dita madaydayaw a pagtaengenyo…”
“Ala, diyo koma liplipatan daytoy nanumo a kabsatyo…”
Wen, nalpasen ti eleksion.
Ngem, ayannan dagidi kari?


text:
Monday, August 7, 2017
SATURDAY MATH CLASS, NARUGIAN MANEN
Cabugao, Ilocos Sur – Nailunsad ti Saturday Math Class kadagiti napili nga ubbing nga agad-adal iti intero a pageskuelaan ti Cabugao DepED District idi Agosto 5, 2017 iti Cabugao North Central School ken iti Cabugao South Central School, dua a dadakkel a pageskuelaan ti Cabugao.
Segun kadagiti mangtartarawidwid a mangisursuro kadaytoy agsasaruno a Sabado a Math Classes ket napili dagiti ubbing nga agklase iti Math maibasar iti kapabilidadda kadagiti naglabas a Math Class.
Imbatad met dagiti Nagannak/Guardians a napan nagbantay idi Agosto 5, 2017 ket saan a panagtaktak ti panagsakripisioda a nangbantay ken nangtarabay kadagiti annakda iti maang-angay a Math Class kadagiti pageskuelaan ti Cabugao DepED District iti intero a Munisipalidad ti Cabugao.
Kinuna met dagiti kaaduan a nagannak a nagbantay iti ruar ti klase a maragragsakanda ta maipamaysa a masanay manen dagiti annakda iti Subject a Math ken manayonan ti panagtalek dagiti ubbing kadagiti bagbagida gapu ta adda pakaidumaanda a kabaelan iti kaaduan a kaeskuelaanda.
Kadagiti met ubbing a nairaman kadaytoy a panagsanay ket kayatda met a takuatan ti kabaelanda ken maibilang a parte iti pannakadisiplinada daytoy nga aktibidad nga iwayat ti DepED.
Innayon dagiti mangisursuro a maobserbaran kadagiti nagenrol ket isuda ti kaaduan a nalaing iti klaseda iti pageskuelaanda nangruna iti Math Subject ken isuda pay ti kaaduan a maikonkontes iti nasao nga asignatura iti Distrito ken iti Division Level. # (Web In-Action)
Segun kadagiti mangtartarawidwid a mangisursuro kadaytoy agsasaruno a Sabado a Math Classes ket napili dagiti ubbing nga agklase iti Math maibasar iti kapabilidadda kadagiti naglabas a Math Class.
Imbatad met dagiti Nagannak/Guardians a napan nagbantay idi Agosto 5, 2017 ket saan a panagtaktak ti panagsakripisioda a nangbantay ken nangtarabay kadagiti annakda iti maang-angay a Math Class kadagiti pageskuelaan ti Cabugao DepED District iti intero a Munisipalidad ti Cabugao.
Kinuna met dagiti kaaduan a nagannak a nagbantay iti ruar ti klase a maragragsakanda ta maipamaysa a masanay manen dagiti annakda iti Subject a Math ken manayonan ti panagtalek dagiti ubbing kadagiti bagbagida gapu ta adda pakaidumaanda a kabaelan iti kaaduan a kaeskuelaanda.
Kadagiti met ubbing a nairaman kadaytoy a panagsanay ket kayatda met a takuatan ti kabaelanda ken maibilang a parte iti pannakadisiplinada daytoy nga aktibidad nga iwayat ti DepED.
Innayon dagiti mangisursuro a maobserbaran kadagiti nagenrol ket isuda ti kaaduan a nalaing iti klaseda iti pageskuelaanda nangruna iti Math Subject ken isuda pay ti kaaduan a maikonkontes iti nasao nga asignatura iti Distrito ken iti Division Level. # (Web In-Action)
Posted by Bayan ng Cabugao, Ilocos Sur at 10:48 AM
Subscribe to: Post Comments (Atom)


text:
KAS ninamnama sinupiat dagiti kaaliado ti administrasion ti report ti World Bank: “Governance Matters 2006: Worldwide Governance Indicator.”
Impakita ti nasao a report a nangsaklaw iti 209 a pagilian a mangiladawan iti nainlubongan a tarayen iti panangituray ken naibatay iti responde dagiti nasurok a 120,000 nga umili, negosio ken eksperto manipud kadagiti 25 a nadumaduma nga organisasion iti sangalubongan, a bimmaba ti ranggo ti Pilipinas mainaig iti kurapsion iti napalabas a walo a tawen.
Segun pay iti report, bimmaba ti ranggo ti Pilipinas iti sabali pay a benchmark iti nasayaat a panangituray, kas kadagiti sumaganad:
- Boses ken akauntabilidad – manipud iti 58.9 porsiento, bimmaba iti 47.8 porsiento. Saklawen daytoy ti kawaya dagiti umili a makipartisipar iti panagpilida iti gobierno, wayawaya ti ekspresion, wayawaya ti asosasion ken nawaya a media.
- Kinatalingenngen ti politika ken kinaawan ti kinadamsak – manipud iti 39.2 porsiento, bimmaba iti 17.5 porsiento. Saklaw daytoy ti panirigan a posibilidad iti destabilisasion ti gobierno wenno pannakapadisi ti turay babaen ti saan a konstitusional wenno nadamsak a wagas, kas iti nadamsak a politika ken terorismo.
- Kinaepektibo ti gobierno – manipud iti 63.2 porsiento, nagbalin a 55.5 porsiento. Saklaw daytoy ti kalidad ti serbisio publiko ken serbisio sibil, ti kauneg ti kinaindependiente ti serbisio sibil iti pideg ti politika, kalidad iti pormulasion dagiti polisia ken implementasionda, ken ti kredibilidad ti gobierno a mangipakat kadagitoy a polisia.
- Kalidad ti regulasion – manipud iti 68.5 porsiento, bimmaba iti 52 porsiento. Saklaw daytoy ti abilidad ti gobierno a mangaramid ken mangiwayat iti natalged a polisia ken regulasion a mangipalubos ken mangitag-ay iti panagdur-as iti pribado a sektor.
- Panagturay ti linteg – manipud iti 55.3 porsiento, nagsuek iti 38.6 porsiento. No kasano kapigsa ti panagtalek ken panagtungpal dagiti ahente kadagiti paglintegan ti sosiedad, partikular iti kalidad ti pannakaipatungpal iti kontrata, dagiti polis, ken dagiti korte, kasta met iti krimen ken kinadamsak.
Kadagiti 10 a pagilian iti akin-abagatan a daya nga Asia, adda iti nagtengnga a puesto ti Pilipinas iti rukod ti WB mainaig iti kurapsion. Kasayaatan ti ranggo ti Singapore, simmaruno ti Malaysia, Brunei, Thailand sa ti Pilipinas. Adda iti babaen ti Pilipinas ti Vietnam, Laos, Cambodia ken Myanmar.
Iti daytoy a report, ngimmato ti ranggo ti Singapore, Indonesia ken Cambodia ngem nagalus-os ti Malaysia, Brunei, Thailand, Pilipinas, Vietnam, Laos, ken Myanmar.
Kas nadakamaten, supiaten la ketdi dagiti kaaliado ti agdama a turay daytoy a report ti WB.
“Makatikaw, saan a maikanatad, saan a husto,” kunada.
Kasapulan nga itudo ti WB dagiti ispesipiko a kaso ti korapsion sada ipatulod ti takuatda iti Opisina ti Ombudsman tapno mairugi ti proseso a legal, kunada pay.
Inkalintegan met ti Malakaniang nga adun ti inwayatna a kampania maikontra iti korapsion ket dakkel ti nagnaanna isu a sinuportaran pay dagiti internasional nga ahensia, kas iti $300,000 nga inted ti WB iti pagilian para iti pannakapapigsa iti internal nga audit ken ti $21 milion grant manipud iti Millennium Challenge Account.
Ala, adda nga agpayso dagiti inwayat ti turay a gannuat tapno maparukma ti panagkunniber ken korapsion nangruna kadagiti nadumaduma nga ahensia ti gobierno.
Ngem uray saan a deretsa nga ibagbaga ti WB babaen iti nabatad ken nadagsen a balikas, nalawag ti pammaliiwna a saan a makapnek dagiti iwaywayat ti gobierno tapno maparmekna ti korapsion iti pagilian.
Mabalin a nasakit nga annugoten wenno pagimbubulsekan dagitoy nga agtuturay ti kinapudno ngem saan a mailibak a nakaro ti panagkunniber ken kurapsion kadagiti ahensia ti turay. Apay a dida akuen a daytoy ti maysa kadagiti kangrunaan a pagpukawan ken pagdaraan ti gobierno?
Saan koma nga ibilang dagiti agtuturay a negatibo daytoy a pammaliiw ti World Bank ken maigapu kadagiti smear campaign maikontra iti Presidente.
Saanda koma nga itudo dagiti kritiko ken oposision a puon iti negatibo nga imahen ti turay ni Arroyo iti internasional a komunidad. Kas tay pagsasao: No adda asuk, sigurado nga adda mapuypuypoyan a beggang.
Ibilang koma ketdi ti gobierno daytoy a report ti WB a kas pammalagip ken paratignay tapno mangiwayat iti naing-inget nga addang tapno maipaayan iti naan-anay a solusion daytoy a problema ti gobierno.
Ti ketdi nasken, agtitinnulong koma dagiti agtuturaytayo, kaaliado man ti Presidente wenno biang ti oposision, tapno mapugipog ti korapsion iti pagilian.
Kas nadakamaten, gapu iti kadakkel ti mapukpukaw iti korapsion, agpadpadara ti pagilian. No dagiti koma pundo a mapukpukaw iti korapsion ket maipaay laeng para kadagiti programa iti edukasion, salun-at, inprastruktura ken napinpintas a serbisio, adayo nga amang a nadurdur-as koman ti ekonomia ti pagiliantayo ket sagsagrapen koma metten dagiti umili dagiti pagimbagan ken benepisio nga itden ti naprogprogreso ken nataltalged a panagbiag.


text:
Monday, September 25, 2017
OVER-ALL CHAMPION TI CABUGAO TEAM ITI UNIT 1 SPORTS COMPETITION 2017!
Cabugao, Ilocos Sur – Nagun-od ti Cabugao Team iti Over-all Champion iti 3-Day Unit 1 Sports Competition 2017 (Setiembre 22-24) kadagiti pageskuelaan (Elementary ken High Schools) iti uppat nga ili a kas iti Sinait, Cabugao, San Juan ken ti Magsingal, Ilocos Sur iti uneg ti Cabugao Athletic Oval, Barangay Bonifacio, Cabugao, Ilocos Sur a nagatendaran dagiti napili nga Atleta a mangibagi iti tunggal pagadalan ti kada ili, Officiating Officials, Coaches, mangisursuro ken dagiti nagannak a nangtarabay kadagiti annakda a nakibalubal iti nadumaduma nga sports events.
Iti Closing and Awarding Ceremony, indauluan ni Mayor Josh Edward S. Cobangbang ken binayabay dagiti District Supervisors ken dagiti MAPEH Coordinators iti pannakaited dagiti Awards kadagiti nagabak a pageskuelaan ken Atleta iti nadakamat nga uppat nga ili.
Nakikaysa met ni Mrs. Estrellita M. Siruno, Principal II ti CSCS a nangibagi ken ni Dr. Consesa T. Rumias kasta metten ken ni DepED Cabugao Sports Manager Ferdinand Asistin a kaduada da Mrs. Madelene R. Aglibut ken ni Dr. Victoria A. Battad a nakikaysa ken ni Mayor Josh Edward a nagited iti pammadayaw iti School Stage ti Cabugao Athletic Oval.
Segun iti matalek a mapagdamagan, ti ili a Cabugao iti sumublat a Host Municipality iti nasao a pasalip inton Tawen 2018. # (Web In-Action)
Posted by Bayan ng Cabugao, Ilocos Sur at 10:01 AM
Subscribe to: Post Comments (Atom)


text:
VIGAN CITY – Saan a kanunongan ti gobernador ti probinsia ditoy a maiyalud-od ti termino dagiti nakatugaw nga opisial iti pagilian.
“Saanko a kanunongan daydiay pannaka-extend dagiti opisiales; masapul nga ag-eleksiontayo tapno maikkan iti baro a mandate dagiti amin nga opisialestayo,” kinuna ni Gov. Luis “Chavit” Singson bayat ti pannakiuman kenkuana ti DWRS itay nabiit.
Kinuna ni Singson a masapul a mapatalgedan wenno “maaprobaran dagiti tattao ti liderestayo iti amin a posision” idinto nga inyunay-unayna a “narigat a ma-extend (dagiti opisial) a saan a naiskediul a kas nailanad iti linteg.”
“No ma-extendkami, kasla overstayingkami aminen,” kinuna ti gobernador sana innayon a “masapul ti eleksion tapno mapilitayo ti kayattayo (nga opisial) ken maaprobaran dagiti amin a posision ditoy probinsiatayo ken iti national level.”
Kinuna ni Singson a narigat a maikamakam ti plano da House Speaker Jose de Venecia a pannakabalbaliw ti konstitusion agsipud “ta awanen ti tiempo.”
Impalagip ni Singson a “manipud pay idi, saanko a kayat ti parliamento ta napimpintas ti federal government tapno napimpintas ti pannakadevelop amin a probinsia.”
Kinuna ti political kingpin nga iti babaen ti parliamento, maisentro amin a garawgaraw iti Manila ket amin a development dagidiay proyekto iti kada rehion, kada probinsia, saanda unay a mapansin; ngem no pederal, iti mismo rehion wenno probinsia ti mangkita kadagiti proyekto para iti pagsayaatan ti amin.”
Nupay kasta, kinuna ti gobernador a para iti grupoda, sumursurotda no ania ti takder ti partido.
Kinuna pay ni Singson nga iti probinsia, ikamkampania dagiti mamayor ti Charter Change ngem iti biangna, ibagbagana laeng a saan a maibagay ti parliamento iti pagilian.
Kinunana nga iti obserbasionna kadagiti parliamento iti lubong, nagulgulo dagiti pagilian nga adda iti babaen ti parliamento a kanayon nga agririri dagiti kamkameng a puon iti masansan a pannaka-dissolve ti gobierno.
“Saan a pagsayaatan ti dagatayo a Filipino, nangnangruna iti probinsia,” kinuna ni Singson.


text:
STO. DOMINGO, Ilocos Sur – Maysa a rifle grenade ti insuko ti maysa a mannalon iti police station ditoy itay nabiit.
Kas maibatay iti journal, mismo a ni Ricardo Jaramillo y Tinaya, 48, naasawaan, ken residente iti Barangay Sto. Tomas ti nangidatag iti rifle grenade iti police station idi agarup 9:10 ti bigat ti Nobiembre 17.
Kinuna ni Jaramillo a nasarakanna ti rifle grenade bayat ti panagtrbahona iti talon iti nadakamat a lugar.
Naikustodia nga immuna ti rifle grenade iti police station sa naipaima iti Ilocos Sur PPO Explosive and Ordnance Team (EOT). (Tawid News)


text:
Pebrero Katorse
She who did not come, wasn't she determined
nonetheless to organize and decorate my heart?
-- Rainer Maria Rilke
aldaw manen ita daydi umuna a tarheta.
aldaw manen ita daydi naglanglanganta a rikna.
aldaw manen ita daydi nagpaso nga ila.
aldaw manen ita daydi maudi a letra.
ngem katorse manen ita ti amin a pebrero.
pumalpallilit ti iliw iti nalukneng a sappuyot ti segga
a di mauma, a di mamingga. segged ken degges
ti antigo a pisel ken et-et ti bumarbara latta a nakem.
saem man iti saem, di makapanaw nga aliwet.
bisin man iti bisin, di makatalna ti dawatdawat.
bitek iti bitek, di matektek dagiti saltek.
ngarud, arkosam 'toy pebrero iti babassit a lagip, lanaam
iti ungngo, pekpekkelam tapno lumabanag latta ti pingpingna
ket sumadia ti kada katorse a dumteng. puyotam
i'ta nabara nga anges-anges ti lulonanna a naluangan
iti kaawanmo: sumalibukag pay laeng ti nabatbati nga essem,
maablon ti mabmablesan nga isem: pauli a maiyilut
iti nakadalapus a pispis, bulbulong ti atis ken bangbangsit
a mayabla-ablat iti naan-annongan a pus-ong, niniogan
itlog mamaen basi a maibaribari iti puso a nakabatbati.
manen, aldaw ita daydi umuna a rikna.
manen, aldaw ita daydi naglanglanganta nga ila.
manen, aldaw ita daydi nagpaso a letra.
manen, aldaw ita daydi maudi a tarheta.
ROY V. ARAGON
Dupax del Norte, Nueva Vizcaya
(Naipablaak iti BANNAWAG, Pebrero, 2008. Naggapu ti imahen iti retrato nga ala ni R.V.Aragon; lokasion: Inaban, Dupax del Norte, Nueva Vizcaya)


text:
Masmasdaaw ni Gerlyn a nangtangad kaniak. “Apay nga agsangsangitka, Mang?” sinaludsodna.
“A-awan,” nakunak idinto a pinunasko ti luak. “S-sige, panawankayo pay ta innak agsukat.”
Idi makaunegak iti siledko, naibuang ti leddaangko. Diak ninamnama nga agtungpal a kastoy ti langenlangenmi nga agina gapu iti panagayatko ken ni Arthur.
Apay a saan a maawat ni Angelo nga adda met karbengak nga agayat kalpasan ti ipupusay ti amana?
Awan met ti pagkunaak iti pannakisinninged ni Arthur ken ni Angelo ken dagiti dua a kakabsatna. Ammok a naimpusuan ti pannakilangen ni Arthur kadakuada. Ammok nga ibilangna ida a kas annakna.
Kabigatanna, saannak a simrek iti opisina. Intulodko laeng da Gerlyn ken Jona iti eskuela saak nagturong iti away ti katugangak.
Awanen ni Angelo ta nasapa kano a napan nagbasa.
“Adda met la balonna, Tang?” nakunak.
“Siempre, inikkanmi iti pagpletena ken adda balonna para iti pangaldaw,” kinuna ni tatang. Innayonna a kayatna koma nga umay itulod idi kalman ni Angelo ngem nagtukiad daytoy. Indawatna kano ti panaggianna pay laeng iti balayda.
“Ania ngamin ti kinagurana iti balayyo?” inamad ni Tatang.
Insalaysayko ti amin. Awan ti inlibakko. Diak kayat nga adda pamilawan ti katugangak kaniak.
Nabayag a saan a nagtimek ni tatang.
“Ala, maawatak ti sasaadem,” kinunana. “Ubingka pay ket karbengam ti agsapul iti sukat daydi Artemio. Bay-am ta in-inutek nga ipalawag ken ni Angelo a saan a rumbeng nga agsakit iti nakemna ta para met laeng kadakayo ti aramidem.”
Naarakupko ni tatang. “Agyamanak, Tang, ta naawatannak,” nakunak.
Sakbay a pimmanawak, inikkak ni Tatang iti kuarta nga abasto ni Angelo iti makalawas.
“Mangipaw-itakto pay iti sumarsaruno,” nakunak. Diak kayat a mapadagsenan ti katugangak iti panagnaed ni Angelo kenkuana.
Idi sumangpetak iti malem iti kaserak, nadatngak ni Arthur a makiay-ay-ayam kadagiti annakko.
Timmakder idi masungadannak. Inseniasna ti panagpatangmi iti adayo kadagiti ubbing.
“Naammuak a pimmanaw ni Angelo gapu kaniak,” nakunana.
“Sika koman ti mangpaspasensia ken ni Angelo,” napiselko ti imana. “Maamirisnanto met laeng a nagbiddut…”
Immanges iti nauneg ni Arthur. “Talaga a dinak maaklon ni Angelo a kas sukat daydi amana,” nakunana.
“Addanto tiempona…” nakunak.
“Diak kayat a marakrak ti langenlangenyo nga agina gapu laeng kaniak.”
“Aganusta koma pay, Arthur,” impakaasik.
“Nabayag a tiningtingitingko ti riknak,” kinuna ni Arthur. “No saannak a maawat ni Angelo, nasaysayaat san a siak ti umadayo…”
“Saan!”naiyallawatko. “Dimo sawen dayta!”
“Nakaikeddengakon. Siak ti umadayo. Diak maako nga agsagaba dagiti annakmo gapu laeng kaniak!”
(Maigibusto)


text:
Balasangen ni Jillian
MALAGIPYO pay ni Jillian Ward? Agtawenen iti 13, ket bumalasitangen.
Kaano laeng daydi tiempo a child star isuna, di kadi?
Sabagay, kaano laeng daydi adu pay ti magatang ti sangagasut a pisos.
Ulk.
Iti tawenna a 35, awan ti karelasion ita ni Erik Santos.
Nupay makumikom iti careerna a kas singer, kuna ni Erik nga italekna lattan iti Dios no kaano a dumteng ti para kenkuana.
Inakona ketdi a kayatnan ti maaddaan iti anak (wenno putot kadatayo nga Ilokano).
Ala, ket barbareng makasarak ngarud ni Erik iti mangtungpal iti kalikagumna a maaddaan iti anak. Narigat met ti sasaaden ni Jackie Forster.
Kalpasan a nakasaritana dagiti annakna kalpasan ti naunday a tiempo, baro manen nga intriga ti mangkawkawiwit kenkuana. Kuna dagiti basher a kukuartaanna kano dagiti annakna. Ne! Hm, annakna met ida, awan met ngata dakesna, di kadi? Damag man, ‘bagis, nga aw-awisen ni Ogie Alcasid ni Regine Velasquez nga asawana nga umakar metten iti ABS-CBN nga agdama a yanna ita. Nalabit, mapnek ni Ogie iti kasasaadna iti nasao a network. Ala.
Adda inregalo ni Sharon Cuneta ken ni Vice Ganda. Nangina a bracelet. Inyawatna iti “Ganda Gabi Vice” a programa ni Vice. Sa nagsarsaritaanda ti posible a panagkaduada iti maysa a proyekto.
Hm, mabalin a ‘pauna a bayad’ ti inyawaten ni Sharon?
Sabagay, no pelikula ni Vice Ganda, nalaka laeng a masubbotda. —O
(Chairman ni Kabagis Eloy iti Hunta Direktiba ti FAMAS ken host-producer ti Celebrity Hour media forum.—AST)


text:
STA. MARIA, Ilocos Sur – Saan a nalmes no di ket napapatay ti bangkay a nasarakan iti karayan iti barangay Nagtupacan, Santa Maria, Ilocos Sur.
Nabigbig ti biktima a ni Roy Cabradilla, 27, naasawaan, mangngalap ken residente iti barangay Nagtupacan iti daytoy nga ili.
Kinuna ti asawa ti biktima a ni Marlyn, itay Peb. 21 a nagpakada ni lakayna a mapan agkalap iti karayan ngem saanen a nagsubli. Iti sumuno nga aldaw, nasarakan laengen ti tumtumpaw a bagina iti bangir ti karayan babaen ti kabsatna a ni Edwin Cabradilla.
Addaan ti biktima iti dua a tama ti paltog iti likud a gapuanan ti saan a masisinuo a kalibre ti paltog.


text:
CANDON CITY – Ti militar ti itudtudo ti maysa a human rights lawyer ken bokal iti probinsia nga adda iti likudan ti naawatna a ballaag iti baet ti pananglibak ti maysa a nangato nga opisial dagiti soldado iti alegasionna.
Kinuna ni Bokal Robert Tudayan, presidente ti Philippine Councilors’ League, Ilocos Sur Chapter, a nakaawat iti nangisit a ribbon idi Oktubre 4 a patienna a maysa a ballaag iti biagna.
Innayon ni Tudayan, maysa a human rights lawyer, a suspetsana a ti militar ti naggapuan iti death threat gapu iti mapapati a panagab-abogadona kadagiti kameng ti New Peoples’ Army.
Ngem iti interbiona ken ni Jun Ramos iti DWRS, insungbat ti maysa nga opisial ti 50th IB ti Philippine Army a nakabase iti San Juan, Ilocos Sur nga awan ti pakainaigan ti militar iti naawat ti bokal a death threat.
Nupay inannugot ti opisial a ni Harold Cabreros, a nadakamat ti nagan ni Tudayan a mangab-abogado kadagiti kameng ti NPA bayat dagiti dialogo nga insayangkat ti militar kadagiti nadumaduma a barangay iti maikadua a distrito, kinunana nga awan ti pannakaammoda iti death threat a naawat ti abogado ken dagiti sumagmamano nga opisial ti barangay.
Kinuna ti bokal a sumagmamano pay nga opisial ti barangay, a pakairamanan ti barangay captain ti Tablac ti nakaawat met iti black ribbon.
Idi Oktubre 13, nagpukaw ni Barangay Captain ti Tablac Laureano “Berto” Galicia ket saanen a nagawid sipud pay dayta nga aldaw.
Awan pay ti tawag wenno pakaammona iti pamiliana no sadino ti ayanna.
Sakbay ti panagpukawna, iti interbiona iti radio, nadakamat ni Galicia nga adda naawatna a death threat.
Segun ken ni Tudayan, iti napalabas, mapapati a naikappeng dagiti nasao nga opisial ti barangay a nakaawat iti death threat iti militante a grupo kas iti Bayan Muna ken Anak-Pawis.
Mainaig iti alegasion ti militar a mangab-abogado kadagiti kameng ti NPA, kinuna ni Tudayan a kas abogado, awatenna amin nga umasideg kenkuana para iti serbisiona kas sinapataanna a pagrebbenganna.
“Saanko a salsaludsoden kadagiti agpatulong kaniak no NPAda wenno saan,” kinuna ni Tudayan.
Ngem kinuna ni Cabreros nga adda panagduaduada iti loyalidad ni Tudayan gapu iti kapaliiwanda a panangsalsalaknibna kadagiti kabusor ti turay.
Kabayatanna, iti panagpanawagan ni Oropesa Galicia-Golar, anak ni Kapitan Galicia, impakaasina kadagiti kailianna ti panangipakaammoda kadakuada ania man nga impormasion para iti pannakatunton ti amada.
“Uray bangkayna laengen, basta makitami ni tatangmi!” kinunana.


text:
Friday, February 20, 2015
GROUNDBREAKING CEREMONY TI BARO A KUARTEL TI POLISIA, NAARAMID
Cabugao, Ilocos Sur – Naaramid ti Groundbreaking Ceremony iti maipatakder a 3-Storey Building ti Municipal Police Station iti amianan a paset ti NISTC Public Market, Brgy. Rizal, Cabugao, Ilocos Sur idi Pebrero 19, 2015 a nagatendaran dagiti Opisiales ti LGU-Cabugao nga idauluan da Mayor Edgardo “Ediboy” S. Cobangbang, Jr. ken ni Vice Mayor Deogracias Jose Victorino H. Savellano agraman dagiti kameng ti Konseho Munisipal nga isuda SBM Vicky S. Serna; SBM Dr. Jemaima S. Tan-Yee; SBM Benedicto M. Savellano; SBM Atty. Bryann Jett S. Pano; SBM Josefina S. Vallejo; Opisiales a pannakabagi ti PNP-Region 1 ken Provincial Office-Ilocos Sur ken PNP-Cabugao nga idauluan ni Police Chief Inspector William N. Nerona ken iti Bureau of Fire and Protection (BFP) nga idauluan ni Fire Marshal Elmer C. Acapuyan. Kasta met dagiti LGU Personnel a timmulong a nagisagana kadagiti masapsapul ken nangpasangbay kadagiti nagsangpet a bisita.
Immuna a naaramid ti Prayer and Blessing babaen ti panangidaulo iti panagkararag ni Rev. Fr. Felix A. Costales ken binendisionanna ti plano ken time capsule iti panagbangon.
Nagpaay a Guest of Honor ni Mayor Ediboy ken kaduana dagiti Opisiales ti Gobierno Munisipal a nangbayabay kenkuana iti panangisulbong/pannakagabor ti Time Capsule iti pannakaipatakder ti nasao a pasdek iti imatang dagiti nagatendar.
Kalpasanna, immallatiw dagiti nagatendar ket naaramid ti ababa a programa iti asideg ti pakaipasdekan ti Police Station Building.
Iti Mensahe ni Mayor Ediboy, kimmablaaw ken nagyaman kadagiti Opisiales ti PNP Local, Provincial ken Regional Office ken kasta metten kadagiti kamkameng ti Konseho Munisipal ta nakagasgasat ti ili a Cabugao babaen iti tulong ken suporta nga ipapaay ti Philippine National Police.
Bininsa ti Ama ti Ili iti pateg ti partnership ti LGU, PNP ken BFP nga adda iti salinong ti DILG ken iti panagbinnadangda iti implementasion kadagiti programa ti PNP ditoy Cabugao ket imbilangna dagitoy a bendision a maaw-awat ti ili ken agbalin nga ehemplo kadagiti amin nga ili ti Ilocos Sur.
Innayon pay ni Mayor Ediboy a dinakamat iti pakasaritaan iti masukatan a pasdek ti Municipal Police Station ken maipasdek ti baro ditoy Tiendaan ken dua pay a PNP Substation kadagiti estratehiko a disso iti Poblasion.
Pinagyamanan pay ti Alkalde Munisipal ti Konseho Munisipal ti ili nga idauluan ni Vice Mayor DJ Savellano iti pannakaipaay ti counterpart ti Munisipio iti maipatakder a baro a PNP Police Station.
Iti biang ti PNP, pinagyamanan ni Police Superintendent David D. Mariano, Deputy Director ti Ilocos Sur Provincial Police Office (ISPPO) iti panangited ti Munisipio ti Cabugao iti pagdissuan ti baro a pagyanan dagiti polis ti ili kasta met iti counterpart ti LGU iti pannakaipatakder daytoy a pasdek. Imbatad ni Deputy Provincial Director a tuloytuloy ti tulong nga itdenda iti kapolisan ket sumarsaruno a maited ti police mobile car. Nabara ti kablaaw ti Opisial ti PNP iti amin nga Opisiales Lokal ti ili nga idauluan ni Mayor Ediboy.
Nakikaysa met iti seremonia da People Law Enforcement Board (PLEB) Chairman Mr. Jeremy S. Seguban ti ili a Cabugao, PCI Desierto ti ISPPO; PCI Christopher Rebujio ken PCI George Marca iti Police Regional Office 1 ken ni ABC President Brgy. Captain Thaddeus U. Soller.
Nagpaay nga Emcee da PO2 Nazette A. Ibe ken ni NCIP Walter John S. Esteban. # (Web In-Action)
Posted by Bayan ng Cabugao, Ilocos Sur at 9:03 AM
Subscribe to: Post Comments (Atom)


text:
VIGAN CITY – Impakaammo ti
National Grid Corporation of the Philippines (dati a Transco) a
maipabassit ti oras a panagawan ti elektrisidad para iti
panangtarimaanda iti substation a mangsuplay iti koriente iti sapasap
nga umuna a distrito ti Ilocos Sur.
Kinuna ni Ramos nga iti inisial a
panangamirisda iti problema ti transformer iti Bantay, umabot ti
uppat nga aldaw ti panagtarimaanda ngem gapu ta makitada a dakkel ti
epektona iti ekonomia ti probinsia ken iti Kannawidan Festival,
intantanda ti immuna a waragawagda a panagawan ti koriente iti
sapasap nga umuna a distrito ti Ilocos Sur.
Immuna a naiwaragawag nga
agmalmalem nga awan ti koriente iti uppat nga aldaw manipud Enero 31
agingga iti Pebrero 3.
Ngem impeksa ni Cong. Ronald
Singson ti isusupiatna iti immuna nga iskediul nga uppat nga aldaw a
panagawan ti koriente iti first district ti probinsia gapu ta dakkel
a pukaw ti itdenna kadagiti negosio ken makaapekto kadagiti
pagtaengan.
Kiniddaw met ni Gov. Deogracias
Victor Savellano ti pannakaitantan ti panagawan ti koriente agsipud
ta masaklawan daytoy ti pannakarambak ti Kannawidan Ylocos Festival a
maangay iti Enero 28 agingga iti Pebrero 3.
Kinuna ni Department Manager ti
NGCP Benigno Ramos a kalpasan ti pannakikonsultana kadagiti
inhinieroda, natinongda nga inton Peb. 7 ti panagawan ti koriente iti
intero nga umuna a distrito ti probinsia ken mapagbalin laengen a 16
oras ti kapautna manipud iti alas 5 ti bigat agingga iti alas dies ti
rabii.
Kinuna ni Ramos a
napagtitinonganda nga i-compress ti trabahuenda iti Bantay ket iti
sabalinton nga aldaw nga itrabahoda dagiti dadduma.
“Adda
limmukay a koneksion iti uneg ,” kinuna ni Ramos idinto nga
innayonna a daytoy ti mangparparnuay iti pudot a mangpataud iti
hydrogen ken dadduma pay a gases a mangdadael iti insulation ken lana
ket no saan a maitaltalek, posible a pakadadaelan ti transformer ket
nabaybayag la ket ngarud ti pannakatarimaanna.
Kinuna pay ni Ramos a no saan a
matarimaan ti nasao a transformer, posible a bumtak daytoy.
Impasingked
ni Ramos a no saan unay a nauneg ti tarimaanenda, mabalin a
maisapsapa ti pannakaisubli ti koriente.#


text:
Friday, June 19, 2015
MAISAGSAGANA DAGITI MUNICIPAL GREENHOUSE A MAMULAAN
Cabugao, Ilocos Sur –Mamulaan ita a Tawen 2015 iti agduduma ti klasena a nateng iti ruar ken uneg ti dua a Greenhouse a tarawidwidan ti Munisipio. Naited dagitoy a proyekto babaen iti High Value Crops Development Program ti Department of Agriculture, Regional Field Office, Region 1 (DA-RFO 1). Daytoy a pagmulaan ket napataud babaen iti lungalong ken agtultuloy a panagkammayet ti LGU-Cabugao nga idauluan ni Mayor Edgardo “Ediboy” S. Cobangbang, Jr. ken ti DA-RFO 1.
Segun ken ni Mr. Obas Bill Y. Baclig, AT, Municipal Greenhouse Caretaker, a nagtenganen ti panagtutudo a bulbulan ket rinugianda nga isagana ti Greenhouse ken irusatda ti agmula ken agibunubon ti nagduduma ti klasena a nateng tapno maikkan dagiti agkasapulan a mannalon ken mapatuladanda iti publiko iti pateg ti panagmulmula a daytoy ket mangnayon iti pagbiagan dagiti mayoridad a mannalon nga umili ti Cabugao babaen iti pannakaimula dagiti hybrid a nateng a nadaras a pagkakitaan.
Kadua ni Mr. Baclig ti Greenhouse a mangas-asikaso iti pannakadalus ken pannakamula daytoy a demonstration area dagiti JO's Personnel iti Munisipio babaen iti pannakamula dagiti naitiempo a nateng tapno maparegta dagiti mannalon nga agmula no adda makitada a pakatignayanda.
Iti kallabes a Cropping Season, namulaan met laeng iti kas kadagiti nadakamat a hybrid a bukel ti nateng ket naballigi ti pannakaidemonstrarna babaen met laeng iti panagtinnulong da Mr. Obas Bill Y. Baclig, AT ken dagiti kakaduana nga agas-asikaso kadagiti naimula.
Dagitoy nga aksion ken inisiatiba ket gubuay ti napintek a programa ti Gobierno Munisipal a mangipakat kadagiti wagas ken teknolohia nga ipagteng ti DA-RFO 1 babaen iti HVCDP-LGU Cabugao nga imatonan ni Mrs. Ester P. Aguimbag, AT, nangruna iti panagpatanoran ti nateng tapno saan a maudi dagiti mannalon ditoy a Munisipalidad no maipapan iti pagtaraon a nateng. # (Web Situational Report)
Segun ken ni Mr. Obas Bill Y. Baclig, AT, Municipal Greenhouse Caretaker, a nagtenganen ti panagtutudo a bulbulan ket rinugianda nga isagana ti Greenhouse ken irusatda ti agmula ken agibunubon ti nagduduma ti klasena a nateng tapno maikkan dagiti agkasapulan a mannalon ken mapatuladanda iti publiko iti pateg ti panagmulmula a daytoy ket mangnayon iti pagbiagan dagiti mayoridad a mannalon nga umili ti Cabugao babaen iti pannakaimula dagiti hybrid a nateng a nadaras a pagkakitaan.
Kadua ni Mr. Baclig ti Greenhouse a mangas-asikaso iti pannakadalus ken pannakamula daytoy a demonstration area dagiti JO's Personnel iti Munisipio babaen iti pannakamula dagiti naitiempo a nateng tapno maparegta dagiti mannalon nga agmula no adda makitada a pakatignayanda.
Iti kallabes a Cropping Season, namulaan met laeng iti kas kadagiti nadakamat a hybrid a bukel ti nateng ket naballigi ti pannakaidemonstrarna babaen met laeng iti panagtinnulong da Mr. Obas Bill Y. Baclig, AT ken dagiti kakaduana nga agas-asikaso kadagiti naimula.
Dagitoy nga aksion ken inisiatiba ket gubuay ti napintek a programa ti Gobierno Munisipal a mangipakat kadagiti wagas ken teknolohia nga ipagteng ti DA-RFO 1 babaen iti HVCDP-LGU Cabugao nga imatonan ni Mrs. Ester P. Aguimbag, AT, nangruna iti panagpatanoran ti nateng tapno saan a maudi dagiti mannalon ditoy a Munisipalidad no maipapan iti pagtaraon a nateng. # (Web Situational Report)
Posted by Bayan ng Cabugao, Ilocos Sur at 12:00 PM
Subscribe to: Post Comments (Atom)


text:
Virgilio
Ni Publius Vergilius Maro wenno makunkuna laeng a Virgilio wenno Virgil ken Vergil iti Ingles (Oktubre 15, 70 BC – Septiembre 21, 19 BC), ket maysa a Romano a mannawiw iti Augusto a panawen. Nalatak a naammuan isuna kadagiti tallo nga obra na iti Latin a literatura, ti Eglogas (wenno Bukolikas), ti Georgikas, ken ti epiko nga Aeneid.
Ni Virgilio ti makunkuna a maysa kadagiti kangrunaan a mannaniw iti Roma. Ti obrana nga Aenid ket makunkuna a nailian nga epiko iti ununana a Roma manipud idi naisurat iti daytoy nga aldaw.


text:
Mosambike
Darsen a mapan iti pagdaliasatan Darsen a mapan agbiruk
Katkategoria:
- Mosambike
- Dagiti pagilian idiay Aprika
- Dagiti Bantu a pagilian ken teritorio
- Daya nga Aprika
- Dagiti dati a kolonia ti Portugal
- Dagiti kabassitan a naparang-ay a pagilian
- Dagiti estado a kameng ti Kappon ti Aprika
- Dagiti estado a kameng ti Mankomunidad ti Pagpagilian
- Dagiti estado a kameng ti Komunidad ti Pagpagilian ti Pagsasao a Portuges
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti pagilian ken teritorio nga agsasao ti Portuges
- Dagiti republika
- Dagiti estado ken teritorio a nabangon idi 1975
- Dagiti pagilian ken teritorio nga agsasao ti Swahili
- Dagiti mankomunidad a republika


text:
Tuesday, December 4, 2012
INALDAW LATTA NGA ADU TI UMAY ITI RHU KEN LYING-IN CENTER
Cabugao, Ilocos Sur – Iti karegget dagiti umili a sumarungkar iti Rural Health Unit (RHU) ti ili a Cabugao kasta met iti agbisita iti Rodolfo S. Sonido Lying-in Center gapu iti 24 oras a panaglukatna iti 7 nga aldaw ti makalawas, manamnama a maiteden iti napennek a serbisio pakaseknan ti pannakaasikaso ti salun-at dagiti umili.
Iti pannaki-amad ti Web In-Action idi Disiembre 3, 2012, imbatad dagiti Personnel ti RHU a bassit la ti paggidiatan iti kaadu ti pasiente a sumarungkar iti aldaw ti Lunes ken kadagiti sumaganad nga aldaw.
Buklen dagiti agpaagas ti matarabay a maladaga, ubbing, agkabannuag, nataengan a nalag-an ken maikkan a dagus ti agasda. Adda met dagiti agpa-Blood Pressure (BP), agpagabut ti ngipen, ken agpabakuna ti ubbing nga inna.
Ti pannakaitandudo ti mentenansia ti salun-at ket prayoridad a programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. tapno naan-anay ti regta dagiti umili nga agtrabaho para iti pagbiagda ken mangsagrap kadagiti pagimbagan nga itden ti nasaliwanwan a biag. # (Web Situational Report)
Posted by Bayan ng Cabugao, Ilocos Sur at 4:14 PM
Subscribe to: Post Comments (Atom)


text:
Wikipedia:Napili nga artikulo ita nga aldaw/Agosto 18
Ti Taaw Atlantiko ket ti maikadua a kadakkelan a taaw iti lubong, kalpasan ti Taaw Pasipiko. Daytoy ket addaan iti dagup a kalawa iti agarup a 106,400,000 kuadrado kilometro (41,100,000 sq mi), daytoy ket sakupenna ti agarup a 20 porsiento iti rabaw ti Daga ken agarup a 29 porsiento ti kalawa ti rabaw ti danum. Ti umuna a paset ti naganna ket mangibaga kenni Atlas iti Griego a mitolohia, ken mangaramid ti Atlantiko ti "Baybay ni Atlas".
Ti kaduogan nga ammo a pannakaibaga ti "Atlantiko" ket Dagiti Pakasaritaan ni Herodotus idi agarup a 450 BC (Hdt. 1.202.4): ti Atlantis thalassa (Griego: Ἀtλavtὶς θάλaσσa; Ilokano: Baybay ni Atlas). Ti termino nga Etiopiko a Taaw, a naala manipud ti Etiopia, ket naipakat idi iti akin-abagatan nga Atlantiko idi naladaw a maika-19 a siglo. Sakbay idi nakaduktal dagiti Europeano kadagiti sabali a taaw, ti terminoda iti "taaw" ket kapada dagiti danum iti labes ti Kipet ti Gibraltar nga ammo itan a kas ti Atlantiko. Dagiti nasapa a Griego ket namatmatida a daytoy a taaw a ket higante a karayan a nangpalikmut ti lubong.
Ti Taaw Atlantiko ket sakupenna ti maysa a nabennat a nasukog iti S a labneng ti longitudinal a maigay-at iti nagbaetan ti Eurasia ken Aprika iti daya, ken ti Kaamerikaan iti Akin-abagatan a Taaw iti abagatan (dagiti sabali a panangipalawag ket mangibagbaga ti Taaw Atlantiko a kas gumay-at nga agpaabagatan iti Antartika).


text:
Sarita a para ubbing ni Jobert M. Pacnis
Maudi iti dua a paset
TI dakesna, saan latta a naikkat ni Etong ti ugalina nga agranggas kadagiti mulmula. Iti laengen minuyongan ti pagadalan, kakaasi dagiti mula iti panalpiit ti panio nga ay-ayamenna. No nalpasdan nga agbabarkada nga agay-ayam iti pinnanalpiitan iti panio, dagiti mula ti isarunona.
A nakasukalan ni Maestro Lando kenkuana.
Napaayaban da Manang Unnang ken Manong Dinan iti pagadalan. Ti babainda kadagiti mannursuro.
Kadayta met laeng a malem, binagbagaan manen da Manang Unnang ken Manong Dinan ni Etong.
Tung-ed a tung-ed ken wen a wen met ni Etong.
“No dika agnaknakem, Balong, awan ti turongen ti biagmo,” kinuna ni Manang Unnang.
AWAN ti klase. Agay-ay-ayam da Etong, Allon, Idung, ken Anton iti kinnamatan iti kadaratan ti baybay. Maiparit ti mapan iti kadanuman wenno ti mapan kadagiti pantok.
Agala ni Idung. Kinamatna ni Allon. Saan a nataray daytoy ngem nalaing nga aglisi.
Nasuron ni Idung. Insarunona a kinamat ni Anton. Ngem ti babawina ta napaspas nga agtaray ni Anton.
Intugaw ni Idung iti kadaratan. Permi nga al-alna.
“Siak ti kamatem,” inyay-ayat ni Etong kenkuana.
Inggay-at ni Idung a kamaten ni Etong. Imsiag ni Etong. Saan a pulos a timmaliaw daytoy.
Napakatawa ni Idung. Intuloyna ti naginana.
Ngem ni Etong, sige latta ti panagtarayna. Panagriknana, adda ni Idung iti likudanna ket nganganin makamatan daytoy.
Saanen a napanunot ni Etong ti annuroten ti ay-ayamda. Tinurongna ti pampantok. Naglemmeng iti kapuskolan dagiti bayyabas. Nagin-inanaanna a tinukkol dagiti sanga a makadalapus kenkuana.
Ngem nagbalaw ni Etong. Imbes a mainanaan, isu met ti pannakariknana iti bannogna. Kamkamatenna payen ti angesna. Rimmuar iti naglemmenganna. Nagsubli iti kadaratan tapno mapreskuan.
Ngem agkupit latta ti panagangesna. Pinukkawanna dagiti kaay-ayamna. Isu metten ti pannakadalebna.
Nakita da Anton, Allon ken Idung ti napasamak ken ni Etong. Inarayatda ti gayyemda.
Pinaypayanda babaen kadagiti inuksobda a badoda.
Ngem iti panunot ni Etong, kasla awan ti mariknana. Awan ti masul-oyna nga angin idinto a nagpigsa ti puyupoy iti aglawlaw. Apayen?
Naklaat idi kitaenna ti pam-pantok. Magmagna dagiti bayyabas nga agturong kenkuana. Uray pay dagiti dadduma a mulmula dita. Nagtagitaoda pay ketdin iti panagkitana.
Nagbuteng ni Etong. Linawlawdan. Yapra-apras dagiti kayo dagiti sangada kenkuana. Kayatda a bekkelen?
“Saannn!” inyikkis ni Etong. Nagpatulong kadagiti gagayyemna. Ngem kasla dida mangmangngeg. Paypayda ketdi a paypay kenkuana.
“Rumbeng nga agbayadka!” timek ti bayyabas iti masanguananna.
Napanganga ni Etong. Bayyabas, agsao? Ania daytoy a mapaspasamak kenkuana?
“Naulpitka unay!” intuloy ni Bayyabas. “Dimo man la pinanunot a masaksaktanak iti panangtuktukkolmo kadagiti sangak! Ken tinagbatmo pay ‘diay anakko a naipalladaw iti arubayanyo!”
Saan a nakasao ni Etong.
“Uray siak!” adda nagpukkaw iti likudanna.
Tinaliaw ni Etong ti nagtaudan ti timek. Ti guyabano iti balayda!
“Kakaasi dagiti bulongko nga ap-aprasanna! Isu a diak makadakdakkel!”
“Kastakami met!” sabali pay ti nangilaaw.
Nalasin ni Etong dagiti mulada iti pagadalan.
“Gapu ta naranggaska,” kinuna ni Bayyabas, “manipud ita, saandakan nga ikkan iti oksiheno nga angsem!”
“Husto dayta a pannusana!” inyanamong ni Kammotit nga adda gayam iti sakaanan ni Etong. “Saannak pay nga ammo nga ilalaen idinto a mangmangtedak iti sidada.”
“Saan, kaasiandak!” insangiten ni Etong. “Ikarik, agbalbaliwakon.” Ket inyanug-ognan.
Nagkikinnita dagiti mula. Nagsasaritada iti lenggua-heda.
“Ala,” ni met laeng Bayyabas ti nagsao, “ikkandaka iti maudi a gundaway. Ngem no kayatmo nga adda angsem, masapul nga agmulaka. No ania ti mapataud nga oksiheno ti imulam, isu laeng ti angsem. Surotennaka sadino man ti papanam. No maibusmo, matayka metten. Ngem no adu ti mulam, wenno ammom nga ipateg dagiti kas kadakami, saankanto a maibusan iti angsem!”
“W-we-wen… wen… wen!”
“Saan laeng a sika ti pakasamakan ti kastoy,” intuloy ni Bayyabas. “Manipud ita, saanmin nga ikkan iti suplay nga oksiheno dagiti mangulpit kadakami. Aglalo dagiti dina ammo ti agmula. No napnapnokayo a tao iti code, kastakami met. No asino ti mangimula kadakami, isuda laeng ti suplayanmi iti angin. Saan a mabalin nga angsen ti sabali dagiti ipug-awmi nga angin. Ti laeng mismo a nagmula ti makasul-oy ta kompatibolda a dua. Sawem koma dayta kadagiti padam a tao.”
“W-wen, apo,” agtigtigerger latta ni Etong. “Namnamaenyo dayta!”
Dayta laeng, nagpukawen dagiti muyong iti sanguanan ni Etong.
“Agriingka, Balong… agriingka!” nayugyog ti abaga ni Etong. Ni Manang Unnang ti mangririing kenkuana.
Napamulagat ni Etong. No kasta, tagtagainep ti amin?
“Agar-areng-engka ken sao a sao iti di maaw-awatan,” kinuna ni Manang Unnang kenkuana. “Ania kadi ti tagtagainepmo, Balong?”
“Awan, nanang,” kinunana.
MALEM, napalalo a siddaaw ni Manang Unnang idi nagsangpetan ni Etong manipud pagadalanda ti nangdalus iti nagkaruotan a mulada a bayyabas iti likud ti balayda.
“Saanka a mapan agay-ayam, Balong?” sinaludsod ni Manang Unnang ken ni Etong.
“Saanen, nanang,” insungbat ni Etong. “Dalusak laengen dagitoy mula ni tatang tapno addanto burasek a bungada. Ken agmulaakto pay iti nayonda.”
Nakaragragsak ni Manang Unnang kadayta a nangngegna.#


text:
No approved therapeutic claim. Mabasa daytoy a nakasurat kadagiti pakete, bote, garapon ken dadduma pay a nakaikargaan dagiti food supplements, herbal products ken dadduma pay. Ngumato la ketdi ti kiday ken mapakudkod iti teltel dagiti dadduma a makabasa. Adda la ketdi agal-alikuno a saludsod iti mugingda: nalawag ngata a maawatan ti kaaduan daytoy wenno saan? Amangan no ultimo dagiti aglaklako ket dida maawatan dagita a balikas.
Napadasakon ti gimmatang kadagitoy a food supplements ken herbal products. Adda am-ammok a turabbet nga aglaklako kadagitoy a produkto ken suplemento ket namin-anon a beses a nagteks wenno pimmasiar kaniak tapno kumbinsirennak a gumatang iti produktoda. Adu pay dagiti agsasaruno a mangidiaya kadagiti lakoda a food supplements ken herbal products. Kesyo naggapu idiay Australia, USA, Great Britain, ken nadumaduma a nasion a madakamatda. Segun kadakuada, adu ti maagasan a sakit dagiti produktoda. Ngem pamrayak lattan ti umisem, agngilangil ken di agtimek.
Saan a nauma a mangkumbinsir kadatao daytoy nakunak a turabbet nga aglaklako. Agteks ken pasaray pumasiar iti balay. Iti naminsan, adu manen dagiti inruarna a nadumaduma a herbal products ken food supplements. Dimmikar ti nasutil a tuktokko ket dinamagko no ania ti kayat a sawen ti No Approved Therapeutic Claims a labelo kadagiti produktoda Kitaek man no naawatanna met laeng dayta a termino.
Dandaniak napleng iti sungbatna: dayta kano ti mangpaneknek nga epektibo ken adun ti naagasan dagiti ilaklakona a produkto.
Saannakon a nakaibtur. Impalawagko kenkuana ti kayat a sawen dagita a balikas. Tapno mamati, linukatak ti kompiuter ket impabasak dagiti artikulo nga inurnongko. Imbagak met kenkuana a nabayagen nga agsursuratak kadagiti nadumaduma a pagiwarnak ken magasin. Nakudkodna laengen ti teltelna ken madi ti isemna a nagpakada. Sipud idin, saanen a pulos a nagsubli wenno nagteks la koma.
Ta ania ngamin aya dayta a labelo kadagiti produkto a food supplements, herbal products, vitamins, weight-loss products, beauty aids, immune system, blood circulation boosters, whiteners, sexual performance enhancers ken dadduma pay? Ania ngamin aya ti pudpudno a kaimudinganda?
Kayatna a sawen a ti kompania a nangaramid kadayta a produkto ket saanna a masinuo wenno masigurado a makaagas daytoy. Nagbatayda laeng kadagiti ‘folkloric evidences’ ken saosao a makaagas dagita. Awananda kadagiti scientific evidences a mangpaneknek a makaagas dagita. Isu ngarud a makuna a no approved therapeutic claims ta awan ti naaprobaran a scientific evidences a mangpaneknek a sigurado a makaagas ti produkto ken mangpaneknek iti ibagbagada iti advertising wenno iti labelo. Babaen dagita a balikas, nalawag a nakasurat a maysa laeng a food supplement ti produkto, saan a medisina wenno agas.
Kadagiti dadduma, awaganda dagita a produkto iti dietary supplements wenno nutritional supplements. Iti termino dagiti agparpartuat ken dagiti aglaklako, dagitoy ti aw-awaganda iti nutraceuticals; kas katukad a termino dagiti pharmaceuticals a pangawagda kadagiti aprobado nga ag-agas wenno medisina.
Maalatayo met laeng dagiti nutrients kadagiti umno a taraon ken prutas nga ipaunegtayo ken husto nga ehersisio ken saan a panangabuso iti bagi kadagiti bisio ken taraon nga addaan iti nangato unay a calories ken fatty acids.
No saan a sigurado a makaagas dagitoy a produkto, apay ngarud a mapalubosanda a mailako iti merkado? Dayta ti dakkel la unay a kuestion.
(Adda tuloyna)


text:
Eskudo ti Suisa
Ti eskudo ti Suisa ket agiparang ti agpadpada a puraw a Griego a krus a kasla iti wagayway ti Suisa, ngem iti nalabbaga a kalasag. Ti langa iti eskudo wenno kalasag ket nalatak a sabsabali, ngem ti pederal a resulosion iti 12 Disiembre 1889 para iti eskudoket agbilin nga ti uppat nga imima ket addan ti agpapada a kaatiddog, nga iti panakaibagi kadagiti kalawa da iti 7:6, ken mairaman ti maysa a pinintaan nga eskudo.
Kasla ti wagayway ti Suiso, ti eskudo ket inus-usar ti adu a banbanag, kasla iti, Pranko a Suiso, dagiti numero ti plato ti karro ti Suisa, ken dagiti namarkaan ti Suiso a komersio ti ruar akas dagiti buyot ti Suiso a kutsilio.
Kitaen pay[urnosen | urnosen ti taudan]
Dagiti akinruar a silpo[urnosen | urnosen ti taudan]
- Pederal a naikeddeng iti 12 Desiembre 1889 para iti eskudo:


text:
Ti Kappon ti Europa ket maysa nga ekonomia ken politikal a kappon wenno konpederasion dagiti 27 a naikameng nga estado a nangruna idiay
'Nagkaykaysa iti Nagdudumaan' ket isu ti pasasao iti Kappon ti Europa. Ti kayat na a saoen ti pasasao ket, babaen ti EU, Dagiti taga Europa ket nagkaykaysaa iti panagtinnulingan para iti kappia ken panagrangrang-ay, ken dagiti sabsabali a kultura, ug-ugali ken pagsasao iti Europa ket nasayaat a tagikua para iti kontinente.
ti pasasao 'Nagkaykaysa iti Nagdudumaan' ket maaramid to kadagidiay Parlamento nga opisial a dokumento;
5 b. spec. Naipanaganan ti maysa a dagiti agparangrang-ay aserio iti ekonomia ken politika a kap-kappon baben dagiti naibaga a pagilian iti Europa manipud idi 1952 ken iti agdama, a kas Komunidad ti Ekonomia iti Europa, Komunidad ti Europa, Kappon ti Europa.


text:
Tips
Tarabay iti Pagtaengan, Salun-at ken Dadduma Pay
DADDUMA PAY NGA USAR TI MOUTHWASH.
No makagatmo ti dilam, agmulumogka iti mouthwash. Saan a makatulong ti mouthwash a mangpapardas iti yiimbag ti dilam— ngem makatulong a mangiliklik iti dilam iti impeksion. No maidungparmo met ti gurongmo wenno uray pay ti takiagmo iti natangken a banag ket madlawmo a lumupog daytoy, leplepam ti sakit a mariknam ken ti ingingisit daytoy babaen ti panangiradradmo iti alcohol-based mouthwash iti naapektaran a kudil.


text:
Miguel de Cervantes
Ni Miguel de Cervantes Saavedra[b] (Espaniol: [miˈɣel de θerˈBantes saaˈBeðɾa]; 29 Septiembre 1547 – 22 Abril 1616)[1] ket maysa idi nga Espaniol a nobelista, mannaniw, ken dramaturgo. Ti bukodna a magnum opus, Don Quixote, ket naipanpanunotan nga isu dagitoy ti immuna a moderno a Europeano a nobela,[2] ket maysa a klasiko ti Lumaud a literatura, ken naipanpanunotan kadagiti kasayaatan nga obra ti piksion a naisurat ti amin a panawen.[3] Ti impluenisana iti pagsasao nga Espaniol ket kaaduan a nalatak idi a ti pagsasao ket sagpaminsan a makunkuna a ti la lengua de Cervantes ("ti pagsasao ni Cervantes").[4] Isu ket nabirngasana kas ti El Príncipe de los Ingenios ("Ti Prinsipe ti Saririt").[5]
Idi 1569, ni Cervantes ket immalis idiay Roma, nga idiay ket nagserbi a kas maysa a babaonen ni Giulio Acquaviva, ti maysa a nabaknang a padi a naipangato iti kardinal ti simmakbay a tawen. Babaen idin, ni Cervantes ket nagenlistado a kas maysa a soldado ti Marina nga inpanteria ti Espania a rehimento ken nagtultuloy ti biagna ti milisia aginggana idi 1575, idi natiliw isuna babaen dagiti Arheliano a korsario. Kalpasan ti lima a tawen iti panagtagtagabu isu ket winayaan dagiti nakatiliw kanianan babaen ti pangsaka manipud ti nagannak kaniaka ken dagiti Trinitario, ti maysa a Katoliko nga urnos ti relihion. Isu ket dimteng a nagsubli met laeng iti pamiliana idiay Madrid.
Idi 1585, ni Cervantes ket nangipablaak ti maysa a pastoral a nobela a nanaganan ti La Galatea. Gapu kadagiti pinansia a parikut, ni Cervantes ket nagtrabrabaho a kas maysa a probedor para iti Espaniol nga Armada, ken kalpasan daytoy a kas maysa nga agsingsingir ti buis. Idi 1597, dagiti madi a pakabilanganna ti tallo a tawen ket nakaipan kaniana idiay Balangat a Pagbaludan ti Seville. Idi 1605, isu ket nagnaed idiay Valladolid, idi kalpasan ti panagballigi ti immuna a paset tiDon Quixote, a naipablaak idiay Madrid, daytoy ket nangisenial ti panagsublina ti literario a lubong. Idi 1607, isu ket nagtaeng idiay Madrid, nga idiay ket nagtaeng ken nagtrabtrabaho aginggana idi pimmusay. Idi laus-ud ti siam a tawen ti kabibiagna, ni Cervantes ket nangikeddeng ti pammadayawna a kas maysa a mannurat; isu ket nagipablaak ti Novelas ejemplares (Dagiti nasayaat a nobela) idi 1613, ti Panagbaniaga idiay Parnassus (Viaje al Parnaso) idi 1614, ken idi 1615, ti Ocho comedias y ocho entremeses ken ti maikadua a paset ti Don Quixote. Ni Carlos Fuentes ket nangilaglagip a , "ni Cervantes ket nangiluklukat kadagiti panid ti maysa a libro a ti maysa nga agbasbasa ket agipagpagarup nga isu ti naisursurat."[6]
Dagiti linaon
Biag[urnosen | urnosen ti taudan]
Pannakaipasngay ken nasapa a biag[urnosen | urnosen ti taudan]
Naipagarup a ni Cervantes ket naipasngay idi idiay Alcalá de Henares, ti Kastiliano a siudad ti agarup a 15 milia manipud idiay Madrid, mabalin nga idi 29 Septiembre (ti rambakan nga aldaw ni San Miguel ti Arkanghel) 1547. Ti naipagarup a petsa a pannkaipasngayna ket naikeddeng kadagiti rehistro iti simbaan ket nanaganan ti tradisional a nagan ti maysa nga ubing iti nagan ti aldaw ti piesta a pannakaipasngayna. Isu ket nabuniagan idiay Alcalá de Henares idi 9 Oktubre 1547 idiay parokia a simbaan iti Santa María la Mayor. Ti tignay ti panangbubiag ket nabasa a "Dominggo, ti maikasiam nga aldaw iti bula ti Oktubre, ti Tawen ti Diostayo a sangaribu ket lima a gasut uppat a pulo ket pito a tawen , ni Miguel ket nabalangatan ken nabubiganen, anak a lalaki ni Rodrigo Cervantes ken ti asawana ani doña Leonor. Binunniagan babaen ni apo Bartolomé Serrano, padi ti apotayo a Baket. Nabuniagan ken napirmaan iti naganko. — Bachelor Serrano"
Ni Rodrigo nga ama ni Miguel ket maysa idi a mammmukis-sirhano iti Gallego a kaputotan, a nagsimsimpa kadagiti tulang, nagpadpdara, ken nagtartaripatu ti "basbassit a kammasapulan ti panag-agas";[7] iti dayta a panawen, kadawyan a kadagiti mammmukis nga isuda ket sirhano pay. Ti apongna iti amana a bangir, a ni Juan de Cervantes, ket maysa idi nga impluensial nga baogado a nagtengtengngel kadagiti adu nga administratibo a puesto. Ti ulitegna ket mayor ti Cabra iti adu a tatwtawen.
Ti inana, a ni Leonor de Cortinas, ket patubo idi ti Arganda del Rey ken ti maikatlo nga anak a babai ti maysa a natakneng, a nakapukaw amain a kinabaknangna ken nangilaklako ti anakna a babai a managasawa idi 1543. Daytoy ket nagturongan ti sulpeng a pannakiasawa ken dagiti adu a panagkabkabit babaen ni Rodrigo.[8] Ni Leonor ket pimmusay idi 19 Oktubre 1593.
Bassit laeng kadagiti pannakaamo iti nasapa a tawtawen ni Cervantes. Mabalin nga idi ubing ti pamiliana ket immalalis kadagiti sabsabali nga ili. Idi daytoy a las-ud ti panawen, isu ket nakamamo iti maysa a balasang a kamarera nga agnagan iti Josefina Catalina de Parez. Dagitoy dua a naginnayatda unay ket nagkomplotda a tumalaw. Ngem naduktalan ti amana daytoy a plano ken nagiparit kenni Josefina a mangbisita kenni Cervantes. Kasla nga iti, ama ni Charles Dickens, ti ama ni Miguel ket naembargo para kadagiti utangna. Dagiti rehistro ti korte ket nangipakpakita ti napanglaw a sankabalayan. Bayat nga adda dagiti dadduma a biograpo ket nakisinnupiat nga isu ket nagadal pay idiay Unibersidad ti Salamanca, ngem awan ti pammasingked nga isu ket nagadal idiay. Adda dagiti naipagpagarup a ni Cervantes ket nagadal pay kadagiti Hesuita idiay Córdoba wenno Seville.[9]
Dagiti kakabsatna ket ni Andrés (1543), Andrea (1544), Luisa (1546), Rodrigo (1550), Magdalena (1554) ken Juan – a naamammuan laeng gaputa naibagbaga iti testamento ti amana.
Dagiti nagibasaran[urnosen | urnosen ti taudan]
- ^ Canavaggio, Jean (2011). "Miguel de Cervantes Saavedra – Autor Biografía". bib.cervantesvirtual.com (iti Espaniol). Naala idi 7 Abril 2011.
- ^ "Harold Bloom iti Don Quixote, ti immuna a moderno a nobela | Liblibro | The Guardian". Londres: Books.guardian.co.uk. Disiembre 12, 2003. Naala idi 2009-07-18.
- ^ "nakaal akadagiti butos ti mannurat ti Don Quixote". BBC News. 7 Mayo 2002. Naala idi 3 Enero 2010.
- ^ "La lengua de Cervantes" (PDF) (iti Espaniol). Ministerio de la Presidencia de España. Naala idi 2008-08-24.
- ^ "|| Centro de Estudios Cervantinos ||". Centroestudioscervantinos.es. Naala idi 2012-02-03.
- ^ Fuentes, Carlos. Siak ken dagiti Dadduma: Napilpili a salaysay? (1988).
- ^ William Byron, "Cervantes. Ti Biograpia", Doubleday & Company: Garden City, NY, 1978, pp. 23-32.
- ^ Moorcock p 386
- ^ "Cervantes, Miguel de". Ti Encyclopedia Americana. 1994.
Dagiti adu pay a mabasbasa[urnosen | urnosen ti taudan]
- Ti Don Quixote ni Cervantes (Moderno Kritikal a Panakaipatpatarus), ed. Harold Bloom, 2001
- Miguel de Cervantes (Moderno Kritikal a Panakaimatangan), ed. Harold Bloom, 2005
- Ti Don Quixote ni Cervantes: ti kaso a libro, ed. Roberto González Echevarría, 2005
- Ti Cambridge a kumaduaan ni Cervantes, ed. Anthony J Cascardi, 2002
- Dagiti kritiko a salaysay kenni Cervantes / ed. Ruth S. El Saffar, 1986
- Cervantes; maysa nga umnong dagiti salaysay, ed. Lowry Nelson, 1969
- Cinco personajes fugaces en el camino de Don Quijote, Giannina Braschi; Cuadernos hispanoamericanos, ISSN 0011-250X, Nº 328, 1977, pp. 101–115.
Dagiti akinruar a silpo[urnosen | urnosen ti taudan]
Midia a mainaig kenni Miguel de Cervantes iti Wikimedia Commons
Dagiti inadaw a sasao a mainaig kenni Miguel de Cervantes iti Wikiquote (iti Ingles)
Dagiti obra a mainaig kenni Mannurat:Miguel de Cervantes iti Wikisource (iti Ingles)


text: Ti Napolitano (autonimo: nnapulitano; Italiano: napoletano) ket isu ti pagsasao ti akin-abagatan a kontinental nga Italia, a mairaman ti siudad ti Napoles. Daytoy ket saan a nainaganan iti siudad, ngem nainaganan manipud iti Pagarian ti Napoles, nga idi ket isu ti kaaduan a nangsakup ti daytoy a lugar ken ti Napoles ket isu idi ti kapitoliona. Idi Oktubre 14, 2008 ti linteg babaen ti Rehion ti Campania ket nangibagbaga a ti pagsasao a Napolitano ket nasken a masalakniban.[2] Daytoy ket nabigbigan babaen ti UNESCO a kas pagsasao ket tawid. Ti Napolitano ket addaan iti adu nga impluensia iti intonasion ti Rioplatense nga Espaniol, ti rehion ti Buenos Aires ti Arhentina.[3]


text:
SADIAY Cebu, awaganda ti whale shark iti balilan, kangrunaan a pamastrekan ti turismo ti Cebu, lalo kadagiti beach resort. Adu a turista, lokal man ken ganggannaet, ti maguyugoy a mapmapan iti Cebu gapu iti balilan. Masingir tunggal maysa iti US$ 460.00 iti uneg ti lima nga aldaw ken uppat a rabii! Maupaan ti diving equipment nga agpateg iti US$ 50-70 per diving session. Sabali pay ti upa ti motorboat. Adda met bayad dagiti tour guide. No kayat ti maikkan iti sertipiko (diving certificate) kadayta a whale shark session, agpateg daytoy iti US$35.00.
Oktubre 11, 2006 a naala daytoy a ladawan ti Turati ken piniktiur ni Rod Abrena, taga Umingan, Pangasinan. Nagkaluganda iti bilog ti impormante a napan nangala iti ladawan. Para iti ad-adu pay a ladawan, makiuman iti author.
SADIAY Cebu, awaganda ti whale shark iti balilan, kangrunaan a pamastrekan ti turismo ti Cebu, lalo kadagiti beach resort. Adu a turista, lokal man ken ganggannaet, ti maguyugoy a mapmapan iti Cebu gapu iti balilan. Masingir tunggal maysa iti US$ 460.00 iti uneg ti lima nga aldaw ken uppat a rabii! Maupaan ti diving equipment nga agpateg iti US$ 50-70 per diving session. Sabali pay ti upa ti motorboat. Adda met bayad dagiti tour guide. No kayat ti maikkan iti sertipiko (diving certificate) kadayta a whale shark session, agpateg daytoy iti US$35.00.
Nagtubo a kasla uong dagiti beach resort iti Cebu gapu iti balilan. Agasem dayta a pamastrekan ti turismo iti Cebu?
Ti sistema ti whale shark tour: lima a tao laeng, maikanem ti guide. Adda nakasagana a motorboat ken diving equipment. Apaman nga adda agparang a whale shark, agiinnunan dagiti motorboat nga umasideg! Add sumakay, umabay a lumangoy, agpiktiur iti abayna wenno sumurot iti uneg ti danum a papanan daytoy.
Sadiay Cebu ken Sorsogon, manipud iti siam agingga iti innem a pulo ket maysa ti panagparang dagiti whale shark. Daytoy pay ti kangrunaan nga atraksion ti Puerto Galera, maysa a nalatak unay nga international beach resort.
Sadiay Donsol, Sorsogon, awaganda ti whale shark iti butanding. Kangrunaan met nga atraksion dagiti nakaad-adu a beach resort iti Sorsogon. Nalatak unay ti scuba diving ditoy gapu iti butanding. Adda pay idi indarumda a tallo nga agkakabsat a nagparti iti butanding.
Kulit, kuna met ti awag ti butanding kadagiti dadduma pay a lugar iti Katagalogan. Ngamin, “makulit” daytoy nga agsikbab kadagiti babassit a pangen, kadagiti plankton, ket no mabsogen, agsirkosirko metten. Dayta a buya ti kaay-ayo dagiti turista lalo kadagiti beach resort a mangipatpateg ken mangsalsaluad kadaytoy nga ikan. Yad-adda pay daytoy ti agpalastog no adu ti agbuybuya ken makiangtot kenkuana. Mannakigayyem, wen kasta ni kulit!
Iti Ilocos, awaganda met iti Turati. Immuna a naireport ti panagparangna ken binuybuyada sadiay Aringay, La Union idi bulan ti Setiembre 2006. Binaybay-an laeng dagiti mangngalap idinto a pinapaliiw ti Bureau of Fisheries and Aquatic Resources. Adda met nagsiksikbab iti pangen ti aramang idi oras ti alas: 7:00 a.m. agingga iti alas 10:00 a.m. Oktubre 11, 2006 sadiay Brgy. San Nicolas, Agoo, La Union.
“Alaem ti ladawanna!” inteksko a dagus apaman a naalak ti impormasion.
“Awan kamerak!”
“Iremediom!”
Madamdama pay: “Adda sugatna iti yan ti pigarna! Adda mangngalap a napan nangsakay!”
“Siputam amangan no isu met laeng (mangngalap) ti nangsugat!”
“Innak met kitaen, agluganak iti bilogko!” Motorboat ti kayatna a sawen.
No adda sugatna, adda ngarud nangdangran daytoy. Saan ngata aya nga ammo dagiti umili a maiparit ti agparti ken agtiliw iti turati? Section 97 of Republic Act 8550, penalizes persons capturing, killing or trading protected and endangered marine species. Maibilang ti turati, (wenno butanding wenno balilan wenno kulit) nga endangered marine species.
(Adda tuloyna)


text:
STA. CATALINA, Ilocos Sur – Maysa a baket nga agpatpataya iti lotto ti pinaltogan dagiti armado a nakalugan iti motorsiklo a puon ti nakatayanna.
Nabigbig ti biktima a ni Cecilia Quiqui y Rabena, 70, balo, residente iti Barangay Cabaroan ditoy nga ili.
Iti inisial nga inbestigasion dagiti polis, napan nagpataya ti biktima iti pagtaengan ni Artemio Raga y Reynon ket rummuar koman iti inaladan daytoy idi kellaat a nagparang dagiti dua a suspek a nagkalubbon iti motorsiklo sa pinaltogan ti maysa ti baket ken dagusda a naglibas.
Nagsagrap ti biktima iti sugat iti ngatuen ti susona ket naideklara a natayen idi maidanon iti St. James Hospital iti Vigan City..
Nakaasarak dagiti inbestigador iti napitpit a buli iti nakapasamakan ti krimen.
Di pay ammo ti motibo ti pammapatay.#


text:
CANDON CITY – Agdagup iti P11 milion ti napastrek ti Business One Stop Shop (BOSS) iti duapulo nga aldaw a pannakainsayangkatna, segun iti business permits and licencing officer ditoy siudad.
Impakaammo ni Mary Jean Abrero, City Business Permits and Licencing Officer, bayat ti interbio kenkuana ti DZTP itay nabiit nga immabut iti P11,153, 580 milion ti napastrek ti siudad manipud kadagiti nasurok 3,000 a taxpayers a nanggundaway iti BOSS iti las-ud laeng ti 20 nga aldaw.
Kinuna ni Abrero a ti kadagupan a napastrek ket nasingiran manipud iti business tax, mayor’s permit ken dadduma pay a fees a kas iti garbage, zoning, building, environment, fire fees, transfer, medical and laboratory fees, garbage, business plate, occupation permits, renewal of contract, market loan ken dadduma pay.
Innayonna a ti napastrek iti BOSS ita a tawen ket nangatngato no maikumpara idi 2009.
Kinuna ni Abrero nga ad-adunto pay ti ngumatuan ti mapastrek agsipud ta madama pay la ti panagalaan iti permit iti negosio ken lisensia ditoy siudad ken adda dagiti negosiante a nagpili iti quarterly wenno semi-annual a modo ti panagbayadda.
Tinawen nga isaysayangkat ti gobierno ditoy siudad ti BOSS tapno matulongan dagiti agnegnegosio agraman dagiti traysikelan iti nabibiit ken naparpartak a panangilakadda kadagiti permiso ken prangkisada.#


text:
ITAY NABIIT, tallo a lalaki a nagpammarang a casual nga empleado ti Commission on Elections ti nasukalan nga agkopkopia iti serial numbers dagiti maim-imprenta nga opisial a balota a maaramat iti masungad nga eleksion ken dagiti lugar a pakaaramatan dagitoy.
Adu ti ngimmato iti kidayna idi kunaen ketdin ni Comelec Chairman Benjamin Abalos dina masirip no kasano a ti panagkopia kadagiti serial numbers dagiti balota ket agtungpal iti panagsuitik iti umadani nga eleksion idinto nga innayonna a posible a maysa laeng daytoy a panangsuot no kasano kaestrikto ti ahensia nga idauluanna iti pannakamonitor iti operasion ti National Printing Office.
Iti baet ti panangibilin ni Abalos iti pannakaisayangkat ti inbestigasion mainaig iti nasao nga insidente, di pay ammo agingga ita no asino dagiti tallo a lallaki, no ania ti motiboda iti panagkopiada, no asino ti nangbilin kadakuada nga aramidenda dayta, ken no ania ti addang nga inwayat ti Comelec tapno malapdan ti pannakaulit a mapasamak ti kastoy.
Ngem uray ordinario nga umili, makitana ti implikasion ti nasao nga insidente no saan a nasigudan (?) a nasukalan.
No iggem ti maysa a grupo dagiti nakopia a numero ken ti lugar a pakaaramatanda, ken adda madadaan nga orihinal a papel a para iti balota, resulta iti eleksion ken certificates of canvass (COCs), awanen ti makalapped iti pannakaimprenta iti eksakto a duplikado dagiti porma ti eleksion a maaramat iti panagsuitik iti eleksion.
Idi eleksion idi 2004, adda alegasion a nasurok a maysa a million a balota ti sobra a naimprinta ket posible a naaramat dagitoy iti panagsuitik iti eleksion kas limtuad iti Hello Garci tapes.
Agingga ita, iti baet ti panangibagbaga ti administrasion nga awan ti napasamak a panagsuitik iti eleksion, adu nga umili, nangruna iti oposision, ti mamati a saan a ni Pres. Arroyo ti lehitimo a nangabak iti daytoy nga eleksion.
Masipsiputan ngarud no maiwayat ti nadalus, natalna, ken naurnos a panagbubutos inton Mayo daytoy a tawen.
Kas imbatad ti Simbaan Katoliko, agbalin a barometro daytoy nga eleksion no kabaelanen ti pagilian ti umaddang manipud iti krisis a dandani nangarpuog iti pundasion ti gobierno.
Maiyunay-unay ngarud nga ibulgar ti Comelec no asino ti akin-utek iti panagkopia kadagiti serial numbers dagiti maim-imprinta a balota.
Saan a rumbeng nga iyaleng-aleng ti Comelec daytoy ta agdadata a ti naaramid ket maysa a panagpanggep a mangiwayat iti panagsuitik iti masungad nga eleksion.
Rumbeng laeng nga ipakita itan ti Comelec nga adda durina a mangtiped kadagiti agpanggep nga agsuitik iti eleksion.
Agsiputtayo, kakailian!


text:
STA. CRUZ, Ilocos Sur – Siam a mapapati a kameng ti lokal a terorista a komunista ti napilaan iti kaso a frustrated ken attempted murder iti opisina ti provincial prosecutor iti Vigan City gapu iti pannakaraut ti kampo ti Philippine Army sadiay Barangay Bugbuga ditoy nga ili idi Nobiembre 10, 2014 ken nakasugatan iti tallo a soldado.
Kalpasan a napaneknekan nga adda probable cause, naipila ti impormasion ti frustrated murder ken attempted murder maikontra kadagiti mapapati a kameng ti CNN a pakaibilangan da Crisaldo Bangsil, Rowena Antalan, Ronnie Dalem Garvida, Raul Bangsil, Francis “Jun” Bonuan, Alpha Sunggay, Johnny Obena, Evaristo Bouquing and Avelino Cruz y Alcaraz.
Nai-docket ti kaso iti babaen ti Criminal Case Nos. 3492-C agingga iti 3496-C a napetsaan Abril 29, 2015.
Maipalagip nga idi rabii ti Nobiembre 10 itay napan a tawen, rinaut dagiti mapapati a kameng ti CNN ti detachment ti PA a nakasugatan dagiti tallo a soldado a pakaibilangan da Pvt Rey Bajar y Trinidad, Pvt Sam Garote y Baybaya, ken Pvt Jaceth Baluyan y Catalog.
Nagpaut ti ranget iti sumurok kumurang 30 minutos ngem dagiti rimmaut a nangrubbuot iti kampo ket naglibasda idi agarup 8:45 iti dayta met laeng a rabii.
Kabayatanna, dua pay a mapapati a kameng ti CNN ti naiyendorso a mapilaan iti multiple frustrated murder gapu iti panagpabettakda iti eksplosibo idi Abril 16, 2015 sadiay Barangay Bacsayan, Sta. Cruz, Ilocos Sur a nakasugatan iti tallo a soldado ti gobierno.
Nasugatan iti panagpabettak da MSgt. Narciso Aromin y Gapuz, 48, TSgt. Carlos Luna y Tumbali, 47, PFC Jerwin Alvarez y Garcia, miembroda amin iti Philippine Army 81st Infantry Batallion 7th Infantry Division a nakabase iti Brgy. Bugbuga, Sta. Cruz, Ilocos Sur.
Naiyendorso a mapilaan iti multiple frustrated murder da Raul Bangsil, @ “Ka Jack/Ponce”, iti Brgy. Babayuan, Sta. Cruz ken Avelino Cruz y Alcaraz, @ “Ka Junel” iti Brgy. Lubong, Sta. Lucia, Ilocos Sur.
Iti inisial a panagimbestiga dagiti polis-Sta. Cruz, idi agarup 6:00 ti malem ti Abril 15, agdaldaliasat ti KM 250 truck a nagluganan ti tropa ti gobierno iti barangay road ket idi makadanonda iti Barangay Bacsayan, kellaat a bimtak ti eksplosibo a naimuntar ken naibitin iti kawkawati ken ipil-ipil. Kas resulta, nagsagrap dagiti biktima kadagiti dunor iti nadumaduma a paset ti bagida a pinataud dagiti iron cast nails.#


text:
Porma (botanika)
- Daytoy nga artikulo ket maipanggep ti "porma" itibotanika. Para iti panag-usar iti soolohia, kitaen ti Porma (soolohia).
Iti botaniko a nomenklatura, ti porma ket maysa kadagiti "sekondaria" a taksonomiko a ranggo, iti baba ti karuay, ngem baba met ti sebbanagan; daytoy ket maysa nga inpraespesipiko a takson. No ad-adu ngem tallo a ranngo ti mailista iti panangipalawag ti maysa a takson, ti "pannakaidasig" ket mainagnaganan, ngem tallo laeng a parte ti mangbukel ti "nagan" ti takson: ti nagan ti henero, ti naisangayan nga epiteto, ken ti maysa nga inpraespesipiko nga epiteto.
Ti pangyababaan ti "f." wenno ti napno a "forma" ket nasken a maikabil sakbay ti inpraespesipiko nga epiteto tapno makaibaga ti ranggo. No maiprenta daytoy ket nasken nga najairig ti letra.
Kas pagarigan:
- Acanthocalycium spiniflorum f. klimpelianum wenno
- Acanthocalycium spiniflorum forma klimpelianum (Weidlich & Werderm.) Donald
- Crataegus aestivalis (Walter) Torr. & A.Gray var. cerasoides Sarg. f. luculenta Sarg. ket maysa a pannakaidasig timula nga agnagan ti:
- Crataegus aestivalis (Walter) Torr. & A.Gray f. luculenta Sarg.
Ti maysa a porma ket kadawyan a mangitudo ti grupo nga adda madlaw ngem bassit a paggiddiatan. Kas pagarigan, dagiti porma ti sebbangan ti puraw a sabong a kadawyan nga addaan ti namarisana sabsabong ket mabalin a managanan ti "f. alba". Formae apomicticae ket sagpaminsan dagitoy a managanan kadagiti mula ng aseksual a makapataud, babaen ti apomixis. Adda met dagiti botaniko a namatmati nga awan serbina ti manginagan kadagiti porma, gapu ta teoretiko nga adu unay dagiti bilang ti a naibatay kadagiti bassit a henetiko a paggigiddiatan.


text:
Encyclopædia Britannica
Ti Encyclopædia Britannica wenno iti Ilokano ket Ensiklopedia Britanika (Latin para iti "British Encyclopaedia"), ket inpablaak babaen ti Encyclopædia Britannica, Inc., ket maysa a sapasap a pakaammo nga ensiklopedia iti pagsasao nga Inggles. Daytoy ket naisursurat ken agtultuloy napabpabaro babaen dagiti agarup a 100 nga agnanayon nga editor ken sumurok a 4,000 nga agpadpadawat, a makairaman kadagiti 110 a nagunggunaan ti Premio Nobel ken dagiti lima nga Amerikano a Presidente.[1] Daytoy ket naikedkeddeng a kas maysa kadagiti kasiriban nga ensiklopedia iti pagsasao nga Inggles.[2]
Dagiti nagibasaran[urnosen | urnosen ti taudan]
- ^ Herbert Hoover, John F. Kennedy, Lyndon B. Johnson, Jimmy Carter, ken ni Bill Clinton. [1]
- ^ Ensiklopedia Britanika ket mapanen iti dihital kalpasan ti 244 a tawtawen. The News (2012-03-15). Naala idi 17 Marso 2012.
Dagiti akinruar a silpo[urnosen | urnosen ti taudan]
- Midia a mainaig iti Encyclopædia Britannica iti Wikimedia Commons
- Opisial a sitio


text:
Sarita ni Jobert M. Pacnis
(Maikadua a paset)
Anus ‘di nalpas nga anus no kasta a suruanda. Ngem kasla papaaweng sa kenkuana ti mayad-adal. Kaykayatna ti mapan agarnas iti pailakona ken ni apongna a baket idiay ili. Maay-ayatanto daytoyen no maawatna ti bayad dagiti bulong ti kamotit, marunggay, wenno bunga ti kalamansi nga arnasenna iti arubayanda. Nagpaaramid pay ken ni lilongna iti bassit a kamarin a yan ita dagiti tarakenna a manok ken pato. No ketdi simmangpeten a naggapu iti eskuela, ken no kasta a malpasna ti pammigat, pagdiretsuannan dagitoy a pakanen ken ikkan iti inumenda.
Saan laeng a dayta. Adda pay uppat nga asona. Ti anusna ketdi a mangpakan kadagitoy. Banbantayanna agingga a maibusda ti intedna a kanenda.
Ala, nasayaat met ketdi ta ammo ti ubingda dagitoy a bambanag a saan laeng nga ay-ayam ti adda iti isipna. Pagsayaatanna pay, dagiti mapaglakuanna, ammonan nga idiretso iti tubongna a naaramid iti sangalawas a kawayan.
Ngem ti laeng rigaten ni Maestro Teody, ti kinapatayna no trabaho iti balay ti pagsasaritaan. No mabaon, nagadu a sao ti ibusenna. Ket no dadduma, maibus ti pasensiana ket mapagsawsawanna daytoy– nga ammona a di koma rumbeng!
Adda met pagpatinggaan ti anus, kunkunana latta no kuan iti nakemna. Ta saan met a nagkurang. Bagbagaanna met daytoy a kanayon.
Kas met laeng kadagiti adalanna. Nakasuksukirda. Ipapaawengda ti maibagbaga kadakuada aglalo dagiti leksionda. Uray pay kadagiti trabahoda. Kadawyan pay a dida mangipirpirit. Isu a no maminsan, mapunuan ket kasla kayatnan ti agsardeng nga agisuro. Amkenna no di makateppel ket makadisso iti ubing—banag a di rumbeng ta protektado la unayen dagitoy kadagiti “kalinteganda.” Ngem kasanoda metten a mangisursuro a baddekendan ti dayawna? Agulimekda lattan ta saanda met mabalin ti agpungtot wenno agdangran? Ania ket a rigaten ti situasionda a mannursuro.
Nakadigosen ni Maestro Teody idi agsabatda ken ni baketna iti kosina.
“Saankan a sumrek,” kinuna daytoy kenkuana.
Apagbiit laeng ti pannakasdaawna. Ammona lattan ti makagapu. “Sige,” kinunana lattan. Narigat no pabasolenda pay no kasta nga adda maidillawna. “Itulodko latta ngaruden ni Jethro iti eskuelada.”
Mangmanganen dagiti aginana idi makasangpet a nangitulod iti baroda.
“Sakduannak man iti pagdigosko,’pang,” inrupanget ni baketna.
Mapan san a talaga, nakunana iti isipna. Ta kasta man idin kadagiti dua a bungada.
Nagtungpal a dagus. Pinnunnona ti planggana iti banio. Kalpasanna, isu pay laeng ti pannakalagipna nga ag-text iti prinsipalda iti Cabaybay National High School. Impakadana ti dina iseserrek.
Nagdigos a dagus ni baketna apaman a nakapagpasar. Intulodna met ni Jiemil Anne iti ‘yan da apongna iti abagatan laeng ti balayda. Saanen a nagdamdamag dagitoy no apay nga ipaaywanna pay laeng ti ubing.
Naginnaw. Sa sinagadanna ti uneg ti balay kalpasanna.
Nagtanittit ti C1-na, ti selponna nga agwalo a tawenen. Malagipna a nagtaud ti inggatangna iti inabakna idi iti panagsuratan ti daniw a para ubbing. Kasla kaano la daydi a panangabakna. Ita addan trabahona, dina pay nasukatan. Agkakadakkel dagiti selpon dagiti kaduana iti pagadalan. Isu laengen ti nakapimpiman iti gadget. Ngem ti napateg ken ni Maestro Teody, makatawag ken maka-text ti selponna.
Naggapu iti prinsipalda ti text: We nid d key of the cabinet wer u placed the amplifier.
Malagipna nga agpayso. Adda misa ti pagadalanda ita nga aldaw. Binulan a mangannong iti misa ti CNHS para iti spiritual aspect ti biag dagiti ubbingda. Ket naitalek kenkuana ti sound system-da.
Napakudkod. Kapilitan nga ipanna ti tulbek. Awan met ngarud ti mabalinna a pagpaw-itan. Kinse minutos a motorenna ti eskuelada. Nagpakada ken ni baketna.
“Panawannak a kastoy?” immulagat ti asawana.
Inlawlawagna ti amin. Ngem di maawatan ti asawana. Inayaban ni Maestro Teody ni Manang Pinang nga inana. Imbilinna a bantayanna pay laeng ni baketna.
Saanen a nagdigos ta agdardaras.
“Pardasam ta labaamto pay dagiti murengtayo!” impakamakam kenkuana ti asawana.
Inyawatna lattan iti guardia ti tulbek idi makadanon iti eskuelada. Saanen a simrek. Maawatanda met ngata.
Inruarna a dagus dagiti lunesda apaman a nakasubli iti pagtaenganda. Rinugianna ti nag-washing. Pangur-urayanna, namrayanna ti nagkaykay iti aglawlawda. Nagadu manen a nagtinnnag a bulong dagiti mangga iti sango ken likud. Kasta met dagiti abokado, santol, anangka ken arusip.
Madlawnan ti bannogna. Ngem nalawa pay ti sagadanna. Pasado alas nueben idi makalaba ken makasagad.
Isu met a paayaban ti asawana ni Baket Simang a partera iti barangayda.
“Apay pay laeng? Idiretsoka lattan, a, iti ospital wenno idiay RHU,” intubngarna.
“Diak la kayat ti agur-uray idiay. ‘Ka ketdin ayaban ta kitaenna no mapanen wenno mabayag pay,” indagdag ni baketna a medio adda kabulonna a pannakasiudot.
(Maituloyto)


text:
Tengnga a Luzon
Ti Tengnga a Luzon ket isu ti rehion ti Filipinas a mangsakup iti kalawaan a tanap iti pagilian a pakaap-apitan ti kaaduan a taudan ti bagas ti pagilian. Buklen ti 7 a probinsia: Aurora, Bataan, Bulacan, Nueva Ecija, Pampanga, Tarlac, ken Zambales. Ti Siudad ti San Fernando, iti Pampanga, ti rehional a sentrona.
Addaan iti 14 a siudad: Balanga iti Bataan; Cabanatuan, Gapan, Muñoz, Palayan ken San Jose iti Nueva Ecija; Olongapo iti Zambales; Angeles ken Siudad ti San Fernando iti Pampanga; San Jose del Monte, Siudad ti Meycauayan ken Malolos iti Bulacan; ken Tarlac iti Tarlac.
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Papa
Ti Papa (manipud iti Latin:papa; manipud iti Griego (pappas),[1]sao ti ubing iti ama)[2]ket isu ti Obispo iti Roma, ket isu ti daulo ti amin nga sangalubungan kadagiti simbaan ti Katoliko. Iti simbaan a Katoliko, ti Papa ket isu ti makunkuna a nangsarunu kenni San Pedro, ti Apostol. Ti agdama a papa ket ni Francisco, a nabutosan idi 13 Marso 2013, isu ket simmaruno kenni Benedicto XVI.[3]
Dagiti nagibasaran[urnosen | urnosen ti taudan]
- ^ "American Heritage Dictionary of the English Language". Education.yahoo.com. Naala idi 2010-08-11.
- ^ "Liddell ken Scott". Artfl.uchicago.edu. Naala idi 2010-08-11.
- ^ Dagdamag manipud ti Associated Press


text:
BANTAY, Ilocos Sur – Maysa a resolusion ti impasa dagiti
opisial ken residente ti Barangay Banaoang ditoy a nangidagadaganda
iti lifetime a panangibaklay ti National Irrigation Administration
iti electric bill ti danum nga ar-aramatenda nga agindeg.
Segun ken ni Barangay Captain Naty Leones, ipatulodda ti
nasao a resolusion iti NIA para iti madagdagus nga aksion ti nasao
nga ahensia mainaig iti daytoy a problemada a bumarangay.
Iti agdama, ti NIA ti agbaybayad iti electric bill a
makunsomo ti submersible pump nga impasdek ti ahensia a pagtaudan iti
danum dagiti agindeg ditoy a barangay kas sukat ti nadadael a
pagtaudan ti danumda.
Agdagup iti sumurok-kumurang a P10,000 ti baybayadan ti
NIA iti magasto iti koriente ti submersible pump.
Parikut dagiti agnaed no asinonto ti agbayad iti
makunsomo iti elektrisidad no pumanawton ti NIA iti pannakaileppas ti
proyektona iti padanum.
Agtataud ti danum dagiti agnaed ditoy iti maysa nga
ubbog iti bantay ngem nadadael ti pannakakarambana idi nairugi ti
Banaoang Pump Irrigation Project a manamnama a mangpalayas kadagiti
kataltalonan iti umuna a distrito.
Sakbayna, imballaag dagiti opisial ti barangay a
mangipilada iti pormal complaint maikontra iti NIA no saanna a
risuten ti problemada iti danum sakbay a pumanaw iti pannakalpas ti
proyektona a BPIP.
Segun
iti maysa nga opisial ti barangay, ikkanda iti makalawas a pawayway
ti NIA a mangsungbat iti resolusionda ket no awan ti aksionna,
mangaramid ti intero a barangay iti aksion tapno marisut daytoy a
problemada iti danum.#


text:
SANTA, Ilocos Sur – Natagbat ti maysa nga estudiante bayat ti panaggawidda sadiay Barangay Magsaysay District idi agarup 11:30 ti rabii ti Nobiembre 2.
Nainaganan ti biktima a ni Danniel Carlo Bueno y Balallo, 17, Grade 10 iti Sulvec Integrated School, Narvacan, ken residente iti nadakamat a barangay.
Nabigbig dagiti suspek a da Reden Bringas y Combis, 30, naasawaan, mannalon; ken Joven Bringas y Tuvera, 25, naasawaan, farmer, agpada a residente iti Barangay Labut Norte, Santa.
Iti panagimbestiga dagiti polis, magmagna nga aggawid da Bueno ken di nainaganan a kaduana idi sinardengan ida dagiti suspek a naglugan iti motorsiklo ket maysa kadakuada ti nangtagbat iti biktima a nakasugatan ti kannigid a pangana.
Intaray dagiti nagresponde a polis ni Bueno iti Ilocos Sur District Hospital, Narvacan idinto a pinakaammuanda dagiti kabangibangda a police station a nagresulta iti pannakatiliw dagiti suspek.
Di pay ammo ti motibo ti pannagbat ken di met narekobre ti armas a naaramat.#


text:
NARVACAN, Ilocos Sur – Natay ti maysa a balikbayan manipud Hawaii kalpasan a pinaltogan ti dua a lalaki iti sanguanan ni baketna idiay barangay Cagayungan, iti daytoy nga ili.
Nabigbig ti biktima a ni Rogelio Pascua, 52, agnaed iti dayta met laeng a lugar babaen kadagiti nakamotorsiklo a saan a nabigbig a lalaki.
Iti inbestigasion ti pulisia, naammuan a kalkalpas ti biktima agraman ti baketna ken maysa a kabagianda a nagikarga iti lasona iti asideg ti balayda idi immasideg ti dua a lalaki a nakasakay iti motorsiklo a jumper, awanan iti plaka.
Sinaludsodda ti nagan ti kaarubada a sinungbatan ti biktima. Kellaat nga inruar ti akinlikud a suspek ti paltogna ket pinaltoganna ti biktima iti namin-adu a daras.
Naglibas dagiti suspetsa iti saan a masinunuo a direksion.
Kas maibasar dagiti uppat a kapsula a narekobre iti nakapasamakan ti krimen, naaramat ti kalibre 45 iti pammaltog.
Naitaray iti ospital ti biktima, ngem saanen a naidanon ti biagna.
Di pay ammo ti motibo ti pammapatay.


text:
Septiembre 28
Ti Septiembre 28 ti maika-271 nga aldaw ti tawen (maika-272 kadagiti bisiesto a tawen) iti kalendario a Gregoriano. Adda pay 94 nga al-aldaw ti nabati aginggana intono maungpot ti tawen.
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1910 – Diosdado Macapagal, maika-9 a Presidente ti Filipinas (pimmusay 1997)
- 1916 – Peter Finch, Australiano nga aktor (pimmusay 1977)
- 1924 – Marcello Mastroianni, Italiano nga aktor (pimmusay 1996)
- 1934 – Brigitte Bardot, Pranses nga aktres, aktibista kadagiti karbengan ti ayup
- 1980 – Dino Chua, politiko iti Siudad ti Cavite
Pimmusay[urnosen | urnosen ti taudan]
- 1978 – Papa Juan Pablo I, Italiano a Papa to Romano Katoliko (naipasngay 1912)
- 1989 – Ferdinand Marcos, maika-10 a Presidente ti Filipinas (naipasngay 1917)


text:
CANDON CITY – Inawat dagiti 800 nga iskolar ti Congressman Eric Singson
Scholarship Grants (ESSG) manipud kadagiti nadumaduma nga ili iti
segundo distrito ti Ilocos Sur ti tsekeda para iti panagenrolda itay
Oktubre 29.
Kadua ni Cong. Singson dagiti mamayor iti segundo distrito babaen ti panangidaulo ni Narvacan Mayor Edgar Zaragoza, presidente ti mayors’ league iti Ilocos Sur, a nangiyawat dagiti tseke kadagiti scholars para iti panagenrolda iti maikadua a semestre iti daytoy a tawen.
“Ti edukasion ti mangtulong kadakayo tapno pumintas ti panagbiagyo, gapuna a daytoy ti maysa kadagiti ik-ikkak iti importansia manipud iti pondo a naitalek kaniak,” kinuna ni Singson sakbay nga inyawatna dagiti tseke.
Kinuna ni Singson nga awan ti pagdanagan iti pondo para iti scholarship program para iti sumuno a tawen agsipud nairaman iti naaprobaran a budget para iti tawen 2009,” kinuna ni Singson.
Malaksid kadagiti scholars, ken dagiti mamayor ken dadduma nga opisial ti ili, adda pay dagiti nagannak a nangkuyog kadagiti annakda nga iskolar.
Impeksa dagiti iskolar ti ragsakda iti pannakaiyawat dagiti tsekeda agsipud ta addan pag-enrolda.
Malaksid kadagiti 800 nga iskolar ti CESSG, immun-una nga immawat iti tseke ti agdagup iti 500 nga iskolar ti National Commission of Indigenous People (NCIP) itay Oktubre 27. (Danny Antalan)


text:
VIGAN CITY – Kinuna ti kabarbaro a regional director ti Philippine National Police iti Rehion I a respetado ken nadayaw ti kayatna nga imahe ken karakter ti kapolisan iti babaenna tapno magun-odda ti suporta dagiti umili.
Kinuna ni PNP Regional Director ti Region I Police Chief Supt. Leopoldo Bataoil a kayatna nga apaman a makastrek ti maysa nga agkasapulan a tao iti uneg ti police station, masapul a maited kenkuana ti atension ken pannakaasikaso, saan a daytay di maitaltalek wenno mabugkawan pay.
“Napanglaw man wenno nabaknang, nakatsinelas wenno nakasando, nakakurbata, nakaamerikana wenno nakabarong, apagserrekna, masapul nga ited ti polis ti kangatuan a respeto ken panagdayawda,” kinuna ni Bataoil sana innayon a no pumanawen ti tao iti opisina ti polis, masapul a napagustuan iti serbisio a naited kenkuana.
Binisita itay Oktubre 31 ni Bataoil ti provincial police office iti Camp Elpidio Quirino, Bantay, Ilocos Sur sa nagturong iti Baluarte para iti panagkortesiana ken ni Gov. Luis “Chavit” Singson.
Ni Bataoil ti nangsukat ken ni Police Chief Supt. Alfredo de Vera, Jr. a nagretiro a PNP regional director idi Setiembre daytoy a tawen.
Sakbayna, nagpaay ni Bataoil a provincial director ti Pangasinan idi 2001, nagserbi a PROI chief, naiyakar iti Quezon City Police District kas deputy director sa nagpaay nga spokesman ti PNP ken hepe ti Northern Police District.
Inannugot ni Bataoil nga agkurkurang ti kapolisan, saan laeng nga iti armas no di pay sasakayan nga aramatenda iti pannakatagiben ti urnos ken talna ken pannakirupakda iti kriminalidad.
“I am aware of the needs of the police, not only in terms of arms but also in mobility,” kinuna ti regional director idinto nga inakona nga agkurkurang ti kapolisan iti motorsiklo, patrol car, patrol jeep agraman dagiti radio.
Ngem kinuna ni Bataoil a nupay adda programa ti PNP a mangipaay kadagiti kasapulan ti kapolisan, saan laeng koma nga agpampannuray lattan ditoy dagiti opisial iti field command no di mangiwayatda kadagiti wagas tapno masulnitan dagitoy a pagkuranganda.
Dinakamat ni Bataoil nga ehemplo ti Ilocos Sur a suportado dagiti local government units ken non-governmental organizations dagiti polis idinto nga inyunay-unayna a magun-od ti suporta ti komunidad iti peacekeeping efforts ti kapolisan babaen ti initiatibo dagiti field commanders kas iti chief of police ken provincial director.
“Ti tulbek ditoy, masapul nga umuna nga ideliberda ti kasayaatan a police service a kayat wenno kasapulan dagiti tattao,” kinuna ni Bataoil.
“No makita dagiti umili nga episiente dagiti polisda, nadaras ti panagrespondeda, narespetoda ken makatao… itedda ti suportada uray saan a kiddawen dagiti polis,” kinuna pay ti kabarbaro a regional director ti PNP.
Kinuna ni Bataoil nga awan pay ti planona a mangbalasa kadagiti opisial nga adda iti babaenna agsipud ta “kas kabarbaro a commander, itultuloyna nga iwayat ti ebaluasion ti nagapuanan dagiti amin nga adda iti babaenna ken adalenna ti estado ti tour duty term ti administrasionda.”


text:
CAOAYAN, Ilocos Sur – Dua a katulong ti nakasuan gapu iti panangkurimesda iti kuarta ken alahas ti amoda.
Napilaan iti kaso da Angelica Vinzon, residente iti sitio Pagbacsayan, Barangay Don Lorenzo Querubin ken ni Remedios David, residente iti Barangay Callaguip ditoy.
Agpada a babaonen dagiti dua ti nagdarum, ni Elizabeth Supnet.
Inakusaran ni Supnet dagiti dua a babaonen a nangtakaw iti P16,000 a kuartana ken dagiti alahasna nga agpateg iti P105,000.
Maysa a saksi, ni Romeo Aquino, kasinsin ni Supnet, ti nakakita a simrek dagiti suspetsa iti kuarto ni Supnet.
Naduktalan pay a naisalda dagiti alahas iti maysa a pawnshop iti Vigan City iti P26,500.